Ford kurangkan 3,800 pekerja di Eropah untuk kurangkan kos

PARIS, 15 Februari- Pengeluar kereta Amerika Syarikat (AS), Ford mengumumkan akan mengurangkan 3,800 tenaga kerjayanya di Eropah, kebanyakannya di Britain dan Jerman, ketika persaingan dalam sektor kereta elektrik semakin sengit.

Syarikat itu berkata 2,300 jawatan dalam pembangunan produk dan fungsi pentadbiran akan dikurangkan di Jerman, 1,300 di Britain dan 200 lagi di bahagian lain di Eropah dalam tempoh tiga tahun akan datang.

"Ini adalah keputusan yang sukar, dan ia tidak dipandang ringan," kata Martin Sander, pengurus besar Ford Model e di Eropah.

"Kami mengiktiraf ketidakpastian yang ditimbulkan untuk pasukan kami, dan saya memberi jaminan kepada mereka bahawa kami akan menawarkan sokongan penuh kami kepada mereka pada bulan-bulan mendatang," kata Sander.

Syarikat itu berkata keputusan itu bertujuan untuk menggiatkan semula perniagaannya di Eropah dan bersaing secara Mengulas lanjut, menguntungkan dengan barisan kenderaan penumpang baharu.

"Syarikat itu sedang mengambil tindakan untuk menyusun semula perniagaannya di Eropah, mewujudkan struktur kos yang lebih berkesan dan berdaya saing," kata Ford.

Syarikat itu meengakui penurusannya bertindak balas kepada keadaan pasaran yang berubah dengan pantas dan bidang pesaing kenderaan elektrik yang semakin meningkat.

Pemotongan tenaga kerja di Jerman adalah lebih rendah daripada 3,200 pemberhentian kerja yang dijangkakan oleh kesatuan IG Metall pada bulan Januari.

Namun, kesatuan sekerja juga terus memberi trend pemberhentian pekerja menunjukkan bahawa dalam era pendigitalan dan globalisasi yang semakin meningkat, bukan hanya pekerjaan pemasangan dan pengeluaran yang bakal terjejas tetaapu turut melibatkan pekerjaan bidang berkemahiran tinggi

Kesatuan British Unite berkata pemotongan jumlah pekerja di Britain merupakan satu lagi amaran yang jelas bahawa peralihan kepada elektrifikasi memerlukan peralihan  adil yang memerlukan pelaburan dan perancangan jangka panjang daripada pembuat kereta dan strategi perindustrian yang betul daripada kerajaan.

"Ini termasuk memastikan bateri kenderaan elektrik dibina di Britain, bersama dengan rantaian bekalan yang berpangkalan di negara itu dalam sistem pemacu kuasa elektronik dan memastikan pembangunan domestik dan pembuatan sistem pemanduan autonomi," kata satu kenyataan kesatuan, lapor agensi berita PA. .

Mengulas lanjut, Ford berkata pengurangan pekerja akan dilakukan melalui pelepasan sukarela dan  organisasi kejuruteraan sekitar 3,400 jawatan akan dikekalkan di Eropah yang memfokuskan pada reka bentuk dan pembangunan kenderaan.

Syarikat kereta gergasi AS itu mengumumkan ribuan pemberhentian pekerjaan di Amerika Syarikat dan India tahun lepas.

Seperti pesaingnya, Ford telah melabur banyak dalam kenderaan elektrik, memperkenalkan versi bebas pelepasan kereta terlaris seperti trak pikap siri F. -AFP


Krisis Rusia-Ukraine, paksa 9.66 juta rakyat Ukraine berhijrah ke Poland

WARSAW, 14 Februari- Kira-kira 9.66 juta rakyat Ukraine menyeberangi sempadan ke negara jiran, Poland sejak perang bermula pada Februari tahun lalu.Menurut Pengawal Sempadan Poland, daripada jumlah itu, 7.8 juta telah kembali ke Ukraine.Jumlah warga Ukraine yang masih tinggal di Poland adalah sekitar 1.85 juta.Jumlah itu menurun berbanding tahun lepas, apabila kemasukan sekitar 140,000 orang setiap hari pada satu ketikaRakyat Ukraine kini menjadi pekerja warga asing paling ramai yang bekerja di Poland.Data menunjukkan lebih 1 juta warga asing bekerja secara sah di Poland setakat Disember meningkat sebanyak 191,700 berbanding Januari lalu.Menurut laporan Institut Ekonomi Poland, hampir 14,000 firma Ukraine telah ditubuhkan di Poland dari Januari hingga September 2022.Poland membelanjakan AS$8.98 bilion dolar untuk perumahan, penjagaan kesihatan dan perkhidmatan lain bagi rakyat Ukraine pada 2022, jumlah tertinggi dalam kalangan negara anggota.- AFP


Amerika Syarikat arah rakyatnya keluar dari Rusia

MOSCOW, 14 Februari- Amerika Syarikat beri amaran kepada rakyatnya supaya segera meninggalkan Rusia susulan peperangan di Ukraine dan risiko ditangkap atau diganggu oleh pihak berkuasa Kremlin.Kedutaan Amerika di Moscow mengeluarkan arahan tersebut kepada rakyatnya yang tinggal atau melakukan perjalanan di Rusia dan menasihati mereka agar berwaspada.Ia juga menggesa rakyatnya agar tidak melakukan perjalanan ke Rusia.Menurut kedutaan Amerika, Kremlin telah menahan rakyatnya atas tuduhan palsu, menafikan mereka daripada layanan yang adil dan telus dan mensabitkan mereka dalam perbicaraan rahsia.Kremlin menyatakan ia bukan kali pertama warga Amerika diarah meninggalkan Rusia. Kali terakhir amaran sedemikian dibuat adalah pada September selepas Presiden, Vladimir Putin mengarahkan pengerahan separa askar.-REUTERS


Vietnam sambung semula penerbangan Hanoi-Kuala Lumpur, empat kali seminggu

HANOI, 14 Februari- Vietnam Airlines secara rasmi menyambung semula penerbangan Hanoi-Kuala Lumpur dengan kekerapan empat kali seminggu.Ia melibatkan penerbangan hari Isnin, Khamis, Jumaat dan Ahad.Syarikat penerbangan itu turut melancarkan promosi tiket penerbangan bermula AS$197 dolar untuk perjalanan pergi dan balik termasuk cukai dan yuran.Tiket ditawarkan mulai hari ini hingga 26 Mac 2023. Syarikat penerbangan itu kini mengendalikan 11 penerbangan seminggu membabitkan laluan Ho Chi Minh City dan Kuala Lumpur. Penerbangan dari Hanoi ke Kuala Lumpur akan mengukuhkan jalinan penerbangan antara Vietnam dan Malaysia.Pada 2019 sebelum wabak COVID-19 melanda, Vietnam Airlines memberi perkhidmatan kepada lebih 220,000 penumpang antara Vietnam dan Malaysia.Vietnam Airlines telah menyambung semula kebanyakan laluan antarabangsanya, dengan lebih 600 penerbangan setiap minggu.


EU tolak keputusan Israel ubah sembilan penempatan baharu di Tebing Barat

LONDON, 14 Februari- Kesatuan Eropah (EU) menolak keputusan Israel mengubah sembilan penempatan di Tebing Barat sebagai penempatan baharu.Ketua Dasar Luar EU, Josep Borrell menegaskan keputusan pihak berkuasa Israel itu tidak diterima oleh EU.Kenyataan itu memaklumkan penempatan Yahudi adalah haram di bawah undang-undang antarabangsa dan ia tidak diiktiraf.EU juga membuat gesaan kepada pihak berkuasa Israel untuk menghentikan pembinaan penempatan dan segera membatalkan keputusan itu.Sebuah jawatankuasa dianggotai menteri-menteri Israel pada Ahad meluluskan rancangan untuk membatalkan undang-undang mengenai pemisahan dari utara Tebing Barat yang digubal pada 2005.Kira-kira 650,000 penceroboh Yahudi tinggal di 164 penempatan dan 116 pos di Tebing Barat.Di bawah undang-undang antarabangsa, semua penempatan Yahudi di wilayah yang didiami tidak sah.-REUTERS

(Ketua Dasar Luar EU, Josep Borrell/AFP)


Suspek tembak diri sendiri manakala tiga maut insiden tembak di Universiti Michigan

EAST LANSING, 14 Februari - Seorang lelaki bersenjata yang membunuh sekurang-kurangnya tiga orang dan mencederakan lima di Universiti Michigan menembak dirinya sendiri semalam selepas diburu pihak polis.Lelaki bersenjata berusia 43 tahun itu masih tidak diketahui motifnya.Difahamkan suspek tidak diketahui sama ada mempunyai kaitan dengan universiti itu ataupun tidak, kata polis pada sidang media pada awal pagi selepas keganasan bermula di Universiti.Tembakan pertama dilepaskan di dalam dewan kampus di bahagian utara pada 8:18 malam waktu tempatan, disusuli tembakan kedua di dewan berhampiran, Timbalan Ketua Polis Universiti, Chris Rozman kepada pemberita dalam sidang media. Pihak universiti sebelum ini meminta agar pelajar untuk "menyelamatkan diri dengan segera,".Lima mangsa yang cedera telah dibawa ke hospital, beberapa daripada mereka mengalami kecederaan.Suspek, pada mulanya digambarkan sebagai lelaki bertubuh pendek memakai topeng, kali terakhir dilihat melarikan diri dari bangunan berhampiran dengan berjalan kaki, kata Rozman.

(Pasukan penyelamat memberikan bantuan kepada mangsa yang cedera dalam kejadian tembakan pada malam Isnin/FOTO Reuters)

Semua kelas dan aktiviti kampus akan dibatalkan selama 48 jam.Hampir 30 trak bomba, ambulans dan kenderaan kecemasan lain dikerah ke lokasi kejadian.Gabenor Gretchen Whitmer berkata menerusi Twitternya bahawa dia sedang diberi taklimat mengenai tembakan tersebut. - Reuters


Penstrukturan semula syarikat, Ford umum pengurangan lebih 3,000 pekerja

PARIS, 14 Februari- Syarikat pengeluar kereta Amerika Syarikat, Ford hari ini mengumumkan pengurangan 3,800 pekerjanya di negara Eropah.Ia meliputi kebanyakannya di Britain dan Jerman, ketika permintaan dalam sektor kereta elektrik semakin meningkat.Menurut syarikat itu, 2,300 jawatan dalam bahagian pembangunan produk dan fungsi pentadbiran akan dikurangkan di Jerman manakala 1,300 di Britain dan 200 lagi di tempat lain di Eropah dalam tempoh tiga tahun akan datang."Ini adalah keputusan yang sukar dan ia tidak dipandang ringan."Kami mengiktiraf khabar yang ditimbulkan. Walau bagaimanapun, saya memberi jaminan kepada pekerja, kami akan menawarkan sokongan penuh pada bulan-bulan mendatang," kata Martin Sander, pengurus besar Ford Model e di Eropah.Keputusan itu bertujuan untuk menstruktur semula perniagaan di Eropah dan menjana semula keuntungan dengan pengeluaran kos model kenderaan yang lebih rendah.Syarikat itu juga mengakui wujud tindak balas dalam pasaran yang berubah dengan pantas, disusuli pesaing kenderaan elektrik yang semakin meningkat.Pengurangan pekerjaan akan dilakukan melalui kaedah sukarela dan akan mengekalkan bidang kejuruteraan sekitar 3,400 peranan di Eropah yang memfokuskan kepada reka bentuk dan pembangunan kenderaan.

Tahun lalu, syarikat kereta gergasi AS mengumumkan ribuan pemberhentian pekerja di Amerika Syarikat dan India.Ford juga jatuh ke dalam 'senarai merah' tahun lepas dengan kerugian AS$2 bilion.-AFP


Terperangkap selama 198 jam, tiga remaja berjaya diselamatkan

ISTANBUL, 14 Februari- Seorang remaja berusia 18 tahun bernama Muhammed Cafer berjaya diselamatkan pasukan penyelamat selepas terperangkap selama 198 jam di bawah runtuhan bangunan di selatan Turkiye.Menurut penyiar CNN Turk, ia merupakan penyelamatan ketiga pada hari kesembilan operasi selepas gempa bumi yang dahsyat melanda Turkiye.Menurut sumber, gempa bumi pada Isnin lalu dan gegaran susulan besar telah membunuh lebih 37,000 orang di selatan Turkiye dan barat laut Syria, dijangka meningkat lebih tinggi.Cafer diikat pada pengusung selain dipakaikan topeng oksigen diusung keluar pekerja penyelamat untuk dibawa ke dalam ambulans.Kelihatan Cafer menggerakkan jarinya sambil dibawa pergi.Sebelum itu, pekerja penyelamat berjaya menarik dua beradik hidup-hidup dari runtuhan blok apartmen di wilayah jiran Kahramanmaras.Agensi berita Anadolu milik kerajaan mengenal pasti mereka sebagai Muhammed Enes Yeninar, 17 tahun dan abangnya, Baki Yeninar, 21 tahun yang diselamatkan selepasnya.Mereka berdua ditempatkan di dalam ambulans dan dibawa ke hospital.-REUTERS

(Mangsa runtuhan, Muhammed Enes Yeninar, 17 tahun berjaya diselamatkan pekerja penyelamat,diusung keluar dari lokasi sisa runtuhan di wilayah Adiyaman/REUTERS)


Pesawat Arab Saudi tiba di Syria, penerbangan pertama sejak lebih sedekad

ALEPPO, 14 Februari- Ketibaan pesawat Arab Saudi di Lapangan Terbang Aleppo, Syria hari ini merupakan penerbangan pertama sejak lebih sedekad, kedua-dua negara berperang.Pesawat Arab Saudi itu dilaporkan membawa 35 tan makanan dan bantuan perubatan serta peralatan tempat perlindungan.Ia merupakan misi kemanusiaan untuk membantu rakyat Syria yang terjejas akibat gempa bumi, minggu lalu.Operasi itu dijalankan atas arahan Raja Arab Saudi, Salman bin Abdulaziz dan Putera Mahkota, Mohammed bin Salman.“Arahan diberikan daripada kepimpinan kerajaan Arab Saudi, bagi membantu rakyat Syria yang terjejas akibat gempa bumi di seluruh Syria," kata seorang anggota delegasi Saudi kepada televisyen Syria.Anggota delegasi itu turut menjelaskan bahawa pesawat yang tiba pada hari ini adalah bantuan yang pertama dan selebihnya akan menyusul nanti.

Selepas lebih sedekad perang, Barat kekal mengiktiraf kerajaan Presiden Bashar al-Assad sekali gus merumitkan usaha antarabangsa untuk membantu mereka yang terjejas akibat gempa bumi.Liga Arab menggantung Syria pada 2011 dan beberapa negara Arab termasuk Arab Saudi telah memutuskan hubungan dengannya.Penerbangan terakhir seumpama itu mendarat di Syria adalah pada Februari 2012.Jumlah kematian keseluruhan akibat gempa bumi minggu lalu di Turkiye dan Syria telah melebihi 37,000 dan 5,714 daripadanya adalah di Syria, menurut laporan Reuters daripada media kerajaan Syria dan agensi PBB.- REUTERS


Tujuh wilayah terjejas Afrika Selatan isytihar darurat La Nina

(Hujan lebat telah merosakkan infrastruktur jalan raya di pelbagai kawasan termasuk Thornhill, Khwezi, Zingquthu, Machibini/FOTO Facebook Enoch Mgijima Local Municipality)

JOHANNESBURG, 14 Februari - Presiden Afrika Selatan Cyril Ramaphosa mengisytiharkan darurat bencana kebangsaan bagi membolehkan tindak balas intensif terhadap banjir yang berlaku hingga menjejaskan tujuh daripada sembilan wilayah di negara itu. Menurut kenyataan pejabat presiden yang dikeluarkan semalam, Mpumalanga dan timur Cape adalah kawasan yang teruk terjejas akibat banjir disebabkan hujan lebat susulan fenomena La Nina.Selain itu, kawasan Gauteng, KwaZulu-Natal, Limpopo, utara dan barat laut Cape turut mengalami banjir.Akta bencana negara memberi kuasa tambahan kepada kerajaan, termasuk dalam pemerolehan dan penghantaran barangan dan perkhidmatan serta keupayaan untuk memintas sekatan di bawah undang-undang semasa. Menurut kenyataan itu, polis dan pasukan pertahanan mungkin digerakkan untuk membantu dalam situasi berkenaan. Banjir mengakibatkan kerosakan rumah dan kenderaan yang dinaiki air hingga "memusnahkan infrastruktur asas".

(Presiden Afrika Selatan Cyril Ramaphosa menyampaikan pidato kenegaraan 2023 di Cape Town/FOTO Reuters)

Katanya, petani dijangka mengalami kerugian tanaman dan ternakan berterusan kerana perkhidmatan kaji cuaca kerajaan meramalkan corak cuaca akan kekal "pada awal tahun 2023”. Ramaphosa mengisytiharkan darurat bencana kebangsaan minggu lalu berikutan krisis kuasa di Afrika Selatan, susulan pemotongan bekalan elektrik yang melumpuhkan perniagaan. Akta bencana negara juga digunakan pada Mac 2020 untuk menangani pandemik COVID-19, dan April lalu sebagai tindak balas terhadap banjir di wilayah timur KwaZulu-Natal. - Reuters


Bashar al-Assad setuju buka dua sempadan dari Turkiye

(Sebuah jentera beroperasi di tapak bangunan yang rosak selepas gempa bumi, di bandar Harem/FOTO Reuters)

PBB, 14 Februari - Presiden Syria, Bashar al-Assad bersetuju untuk membenarkan penghantaran bantuan Pertubuhan Bangsa-bangsa Bersatu (PBB) ke barat laut Syria yang dikuasai pemberontak melalui dua pintu sempadan dari Turkiye selama tiga bulan, kata Setiausaha Agung PBB Antonio Guterres, pada Isnin.Assad bersetuju untuk membuka sempadan Bab Al-Salam dan Al Ra'ee, kata Guterres dalam satu kenyataan selepas ketua bantuan PBB Martin Griffiths bertemu dengan presiden Syria di Damsyik semalam. Tindakan itu dibuat seminggu selepas gempa bumi melanda Turkiye dan Syria, mengorbankan lebih 37,000 orang setakat ini. Menerusi perjanjian itu bermakna PBB kini boleh menggunakan sejumlah tiga pintu sempadan dari Turkiye untuk sampai ke barat laut Syria yang dilanda perang. PBB sudah mempunyai mandat Majlis Keselamatan untuk menggunakan sempadan Bab al-Hawa. Ia menggunakan laluan itu sejak 2014 untuk menyalurkan bantuan kepada berjuta-juta orang yang memerlukan di barat laut. Majlis Keselamatan bersetuju dengan mandat itu selepas kerajaan Syria sebelum ini menentang langkah tersebut. "Memandangkan jumlah korban akibat gempa bumi pada 6 Februari terus meningkat, penghantaran makanan, kesihatan, perlindungan, tempat tinggal, bekalan musim sejuk dan bekalan menyelamatkan nyawa lain kepada semua berjuta-juta orang yang terjejas adalah amat mendesak," kata Guterres."Membuka titik persimpangan ini – bersama-sama dengan memudahkan akses kemanusiaan, mempercepatkan kelulusan visa dan memudahkan perjalanan antara hab – akan membolehkan lebih banyak bantuan masuk, lebih cepat," tambahnya. Bantuan sampai ke kawasan yang dikuasai kerajaan yang dilanda gempa bumi. Bagaimanapun, kawasan barat laut yang dikuasai pemberontak menerima sedikit bantuan. Sumber dari Hayat Tahrir al-Sham, sebuah kumpulan Islam yang menguasai sebahagian besar wilayah itu, berkata kumpulan tersebut tidak akan membenarkan penghantaran masuk merentasi barisan hadapan dari kawasan yang dikuasai kerajaan. Kerajaan Syria lama menentang penghantaran bantuan merentasi sempadannya ke kawasan yang dikawal pemberontak, menyifatkannya sebagai pencabulan kedaulatannya.

(Presiden Syria Bashar al-Assad bertemu dengan Setiausaha Agung PBB bagi Hal Ehwal Kemanusiaan dan Penyelaras Bantuan Kecemasan Martin Griffiths di Damsyik/FOTO Reuters)

Ia mengatakan lebih banyak bantuan harus disampaikan merentasi barisan hadapan susulan perang saudara sejak 12 tahun lalu. Griffiths telah memberi isyarat pada hujung minggu bahawa beliau akan mendapatkan kebenaran Majlis Keselamatan untuk memperluaskan akses dari Turki jika kerajaan Syria enggan bersetuju dengannya. Duta Perancis ke PBB Nicolas de Riviere berkata jika perjanjian Assad tidak dilaksanakan secara telus dan mampan tanpa halangan maka Majlis Keselamatan harus mempertimbang untuk menerima pakai resolusi; membenarkan akses itu.Sebarang resolusi memerlukan sembilan undi menyokong dan tiada veto oleh Rusia, China, Amerika Syarikat, Britain atau Perancis untuk diluluskan.Duta Besar Syria untuk PBB, Bassam Sabbagh mengesahkan Syria akan menyokong penghantaran bantuan kemanusiaan melalui semua tempat dari dalam Syria atau merentasi sempadan selama tiga bulan.Beliau memberitahu pemberita, resolusi majlis tidak diperlukan kerana ia adalah perjanjian antara Syria dan PBB. - Reuters


Anjing pengesan, ‘Denti’ dan ‘Frankie’ tangkas beraksi dalam operasi SAR gempa bumi Turkiye

GAZIANTEP (TURKIYE), 14 Februari - Dua “hero Batang Kali” yang menyertai pasukan mencari dan menyelamat (SAR) negara ke Turkiye sentiasa bersedia mencurahkan tenaga mereka dan tidak gugup beraksi walaupun berada di negara ‘orang’.Aksi lincah anjing pengesan milik unit K9 Jabatan Bomba dan Penyelamat Malaysia (JBPM) Denti dan Frankie ketika mengesan mangsa yang tertimbus di bawah runtuhan konkrit, memperlihatkan ketangkasan haiwan itu.

Pengendali haiwan itu, pegawai bomba Tony Albert Mani dan Y. Thibagaran memaklumkan kedua-dua anjing berkenaan terus fokus mendengar arahan pengendali masing-masing untuk ke kawasan mana yang perlu dihidu dan rekahan mana yang perlu dimasuki. Bagaimanapun, kedua-dua mereka melahirkan sedikit kebimbangan kerana terdapat banyak benda tajam dan besi konkrit yang boleh mencederakan kaki dua ‘hero' itu.Thibagaran yang mengendalikan Frankie berkata kedua-dua anjing berkenaan tidak menunjukkan sebarang masalah untuk menyesuaikan diri dengan cuaca di Nurdagi yang mencecah sehingga -10 Darjah Celsius, ketika waktu malam.Sejak awal operasi, Denti dan Frankie ditugaskan bersama pasukan MAS-01 SMART dan MAS-10 dalam operasi SAR di beberapa lokasi runtuhan bangunan kediaman dan hotel di sekitar bandar ini.

Dalam pada itu, Ketua Komander Pasukan Khas Operasi, Taktikal dan Penyelamat Malaysia (STORM) JBPM Ismail Abd Ghani berkata selain dua ekor anjing pengesan berkenaan, JBPM turut membawa peralatan khas untuk digunakan dalam misi SAR di Nurdagi antaranya, alat pengesan, alat pemotong besi keluli, penyendal, penampung beban sementara dan alat pemecah konkrit. "Kami 30 orang daripada pegawai JBPM kepada seluruh rakyat Malaysia atas doa dan harapan atas usaha usaha kami yang berada di Turkiye untuk membantu dan menyelamat mangsa-mangsa runtuhan bangunan gempa bumi di Turkiye, terima kasih, Malaysia Boleh!," kata semua pegawai JBPM di sini.


Lebih 4,800 kanak-kanak jadi mangsa penderaan seksual di Portugal

(Orang ramai berjalan melalui gereja ketika suruhanjaya penyiasat mendedahkan laporan berhubung dakwaan penderaan seksual dalam kalangan kanak-kanak oleh ahli Gereja Katolik Portugis di Lisbon, Portugal, 13 Februari/FOTO REUTERS)

LISBON, 4 Februari - Sekurang-kurangnya 4,815 kanak-kanak dilaporkan menjadi mangsa penderaan seksual oleh ahli Gereja Katolik Portugis – kebanyakannya paderi – sejak 70 tahun lalu, kata suruhanjaya yang menyiasat isu itu dalam satu laporan pada Isnin (13 Feb).Suruhanjaya berkata penemuan itu umpama "bongkah ais besar”."(Kami mahu) memberi penghormatan ikhlas kepada mereka yang menjadi mangsa penderaan semasa zaman kanak-kanak dan berani bersuara secara senyap," kata pakar psikiatri kanak-kanak Pedro Strecht, yang mengetuai suruhanjaya itu. "Mereka lebih daripada sekadar statistik." Strecht berkata 4,815 kes itu adalah jumlah "minimum mutlak" mangsa penderaan seksual oleh ahli paderi di Portugal sejak 1950. "Angka ini bagaikan kemuncak bongkah ais besar," katanya. Kebanyakan pelaku (77%) adalah paderi dan 57% daripada mangsa adalah lelaki, kata Strecht.Strecht berkata, mereka didera di sekolah Katolik, gereja, rumah paderi dan beberapa lokasi lain.Majoriti penderaan seksual berlaku ketika kanak-kanak berumur 10-14 tahun, dengan mangsa termuda baru berusia dua tahun.Jose Ornelas, ketua Persidangan Biskop, menghadiri pembentangan laporan akhir dan memberitahu sidang akhbar kemudian bahawa pendedahan itu adalah "luka terbuka yang menyakitkan dan memalukan kita".

(Suruhanjaya penyiasat mendedahkan laporan berhubung dakwaan penderaan seksual dalam kalangan kanak-kanak oleh ahli Gereja Katolik Portugis di Lisbon, Portugal, pada Isnin/FOTO REUTERS)

Ornelas berkata biskop Portugis akan bertemu pada 3 Mac dan akan meneliti pelaksanaan "mekanisme yang lebih cekap dan sesuai" untuk mencegah penyalahgunaan kuasa masa depan. Antara cadangan lain, suruhanjaya itu berkata gereja harus mengecam semua dakwaan penderaan, memberikan sokongan psikososial kepada mangsa dan meneruskan siasatan terhadap isu itu.Suruhanjaya Portugis memulakan siasatan pada Januari 2022 selepas laporan di Perancis mendedahkan kira-kira 3,000 paderi dan pegawai agama mendera lebih 200,000 kanak-kanak secara seksual.Dakwaan penderaan itu terdiri daripada pelbagai latar belakang - setiap wilayah negara dan juga daripada warga Portugis yang tinggal di negara lain seperti Eropah, Afrika dan Amerika. - Reuters


AS nafi tembak objek milik makhluk asing

(Belon yang disyaki milik pengintip China hanyut ke lautan selepas ditembak jatuh di luar pantai di Pantai Surfside, Carolina Selatan pada 4 Februari lalu/FOTO REUTERS)

WASHINGTON, 14 Februari - Tiada tanda makhluk asing atau aktiviti luar angkasa selepas Amerika Syarikat (AS) menembak jatuh beberapa objek tidak dikenali di ruang udara Amerika Utara bulan ini, kata White House pada Isnin."Saya tahu ada soalan dan kebimbangan mengenai perkara ini, tetapi tidak ada. Sekali lagi, tiada tanda makhluk asing atau aktiviti luar angkasa berikutan tembakan baru-baru ini," kata setiausaha akhbar White House Karine Jean-Pierre.Pada Ahad, seorang jeneral Tentera Udara AS berkata beliau tidak akan mengeluarkan kenyataan tentang objek yang ditembak itu milik makhluk asing atau sebarang penjelasan lagi.Jeneral itu menolak soalan tentang menembak objek kepada pakar perisikan AS.Beliau mengeluarkan kenyataan itu semasa taklimat Pentagon pada Ahad selepas jet pejuang F-16 AS menembak jatuh objek berbentuk segi lapan di ruang udara di Tasik Huron di sempadan AS-Kanada. Ia adalah tembakan ketiga objek yang tidak dikenal pasti selepas belon China ditembak jatuh pada 4 Februari lalu di pantai Carolina Selatan, yang meletakkan pertahanan udara Amerika Utara berada dalam keadaan berjaga-jaga.Pegawai AS mendakwa belon milik China itu digunakan untuk pengintipan.

(Sebuah jet pejuang F-16 Tentera Udara A.S. berlepas dari pangkalan udara semasa CRUZEX, latihan udara multinasional yang dihoskan oleh Tentera Udara Brazil, di Natal pada 21 November 2018/FOTO REUTERS)

Asal-usul objek yang ditembak itu telah menjadi subjek minat dan spekulasi hangat di AS. Hanya separuh daripada rakyat Amerika percaya objek terbang yang tidak dapat dikenal pasti (UFO) wujud dan telah melawat bumi, menurut tinjauan pendapat IPSOS pada 2020.Beberapa pegawai Rumah Putih menolak kemungkinan objek itu datang dari makhluk luar angkasa pada Isnin."Saya tidak fikir rakyat Amerika perlu bimbang tentang makhluk asing berkenaan dengan objek terbang itu," kata jurucakap White House John Kirby semasa taklimat bersama wartawan pada Isnin.Insiden tersebut berlaku ketika Pentagon melakukan usaha baru sejak beberapa tahun kebelakangan ini bagi menyiasat penampakan UFO oleh tentera - dijenamakan semula dalam bahasa rasmi kerajaan sebagai 'Kelibat fenomena udara tidak dikenali' (UAP).Usaha kerajaan untuk menyiasat objek pelik dan tidak dikenali – sama ada ia berada di angkasa, langit atau bahkan di bawah air – telah membawa beratus-ratus laporan yang didokumenkan, yang sedang disiasat, kata pemimpin kanan tentera.Laporan kerajaan AS pada Jun 2021 tidak menolak kemungkinan asal usul luar angkasa untuk 144 UAP.Laporan itu menandakan titik perubahan selepas tentera menghabiskan beberapa dekad untuk memesongkan, membongkar dan menafikan pemerhatian objek terbang yang tidak dikenali dan "piring terbang" sejak tahun 1940-an. - Reuters


Angka korban gempa bumi meningkat kepada lebih 35,000

KAHRAMANMARAS, 14 Februari - Pasukan penyelamat mula menghentikan pencarian mangsa yang terselamat, seminggu selepas gempa bumi memusnahkan Turkiye dan Syria.Bencana itu sudah meragut lebih 35,000 nyawa dan mengakibatkan berjuta-juta lagi memerlukan bantuan.Walaupun tumpuan beralih kepada membantu mangsa terselamat yang kekurangan makanan dan tempat tinggal, masih terdapat berita tentang individu yang ditemui masih hidup di dalam runtuhan.Semalam, seorang kanak-kanak lelaki berusia 12 tahun bernama Kaan ditarik daripada serpihan di selatan Hatay, 182 jam selepas gempa bumi kelima terburuk pada abad ini. Bagaimanapun, pakar memberi amaran harapan untuk mencari mangsa hidup semakin tipis.Pegawai dan pengamal perubatan berkata 31,643 orang maut di Turkiye dan 3,581 di Syria, menjadikan jumlah keseluruhan korban akibat gempa dengan kekuatan 7.8 magnitud meningkat kepada 35,224.

Pertubuhan Bangsa Bersatu (PBB) menjangkakan jumlah korban yang jauh lebih tinggi.Mereka yang terselamat menghadapi kekurangan air dan sistem sanitasi yang buruk. Di selatan Adıyaman, media tempatan melaporkan, orang dewasa diserang penyakit kulit dalam wabak yang berlaku di kawasan sesak, manakala kanak-kanak mengalami cirit-birit. - AFP


Taufan Gabrielle: New Zealand isytihar darurat

AUCKLAND,14 Februari- New Zealand mengisytiharkan darurat bencana kali ketiga dalam sejarah selepas dilanda Taufan Gabrielle.Menurut Menteri Pengurusan Kecemasan, Kieran McAnulty, taufan itu mengakibatkan banjir besar, tanah runtuh dan ombak laut yang besar di seluruh Pulau Utara."Pengisytiharan darurat berkenaan diperlukan untuk membantu mereka yang terkesan dengan taufan ini."Cuaca seperti itu tidak pernah berlaku sebelum ini yang memberi kesan kepada sebahagian besar Pulau Utara," katanya menerusi kenyataan.Taufan tersebut yang melanda beberapa pulau kecil di timur laut Auckland kini mula bergerak ke bahagian barat daya.Ia menyebabkan banyak pusat pemindahan dibuka, bekalan elektrik terjejas, jalan raya ditutup dan beberapa bandar terputus hubungan sepenuhnya.Sebelum ini, darurat diisytiharkan sebanyak dua kali berikutan gempa bumi bermagnitud 6.3 di Christchurch serta pandemik COVID-19.- REUTERS


Pergolakan Burkina: 19 terbunuh dalam serangan di Burkina

Ouagadougou, 13 Februari - Sembilan belas orang, termasuk sembilan sukarelawan angkatan tentera, terbunuh dalam dua serangan di Burkina Faso, kata penduduk tempatan dan sumber keselamatan pada hari ini.

Pada hari Ahad, kumpulan pengganas telah membunuh 12 orang, termasuk dua anggota VDP, di Yargatenga, sebuah kampung berhampiran sempadan timur dengan Togo dan Ghana, kata sumber tempatan.Manakala tujuh anggota pasukan sukarelawan VDP terbunuh dalam serangan besar-besaran pada Khamis lalu di perkampungan barat laut Dembo, seorang pegawai kanan militia memberitahu AFP.

(Olivia Rouamba (C), Menteri Luar Negeri Burkina Faso, bercakap semasa sidang akhbar bersama dengan Morissanda Kouyaté (L), Menteri Luar Negeri Guinea dan Abdoulaye Diop (R), Menteri Luar Negeri Mali, di Ouagadougou/ AFP)

"Ini adalah kali ketiga Yargatenga menjadi sasaran dalam sebulan, pesuruhjaya bandar itu juga turut terbunuh dalam serangan hendap pada 1 Februari," kata seorang pegawai tempatan, Serangan di Dembo dilakukan oleh "kira-kira 100 lelaki bersenjata yang menyerbu masuk ke dalam kampung dengan menaiki pikap dan menunggang motosikal, melepaskan tembakan sebelum mengambil VDP," kata seorang pegawai dengan pasukan sukarelawan kepada AFP."Kami kehilangan tujuh anggota dalam pertempuran itu, yang berlangsung lebih tiga jam. Beberapa penyerang juga terbunuh tetapi mayat mereka dibawa lari oleh penyerang," katanya.Beliau menambah bahawa kekurangan petrol bermakna unit VDP tidak dapat mengejar penyerang, walaupun pasukan tentera telah tiba dari Nouna, sekitar 15 kilometer jauhnya, pada pagi Jumaat."Penduduk telah mengemas beg mereka sejak hujung minggu," seorang penduduk tempatan di kawasan itu memberitahu AFP, mengatakan bahawa "pengganas" telah tiba di Dembo beberapa kali sejak awal tahun "tetapi sehingga kini mereka tidak membunuh sesiapa pun."Serangan itu menjadikan jumlah kematian meningkat kepada 60 orang untuk minggu lepas sahaja, meningkat daripada sekitar 50 kematian minggu sebelumnya.Salah satu negara termiskin di dunia, Burkina Faso telah digegar oleh pemberontakan jihad yang tumpah dari negara jiran Mali pada 2015.Beribu-ribu telah terbunuh, lebih dua juta orang telah meninggalkan rumah mereka dan kira-kira 40 peratus daripada negara itu terletak di luar kawalan kerajaan.Kemarahan dalam kalangan tentera terhadap tol yang semakin meningkat mendorong dua rampasan kuasa tahun lalu. - AFP


Pegawai tinggi polis Indonesia dijatuhi hukuman mati kerana membunuh

JAKARTA, 14 Februari - Seorang bekas inspektor jeneral polis Indonesia dihukum mati oleh mahkamah di sini, atas kesalahan terbabit pembunuhan terancang pengawal peribadinya dalam kes yang mendapat perhatian meluas selama berbulan-bulan.Ferdy Sambo yang juga bekas Ketua Hal Ehwal Dalaman Polis Indonesia dijatuhi hukuman itu di hadapan panel tiga hakim selepas menjalani perbicaraan sejak Oktober tahun lalu.Hakim, Wahyu Iman Santoso ketika membacakan penghakiman itu berkata Sambo terbukti bersalah melakukan jenayah terbabit dalam pembunuhan terancang.Pendakwa raya telah memohon hukuman penjara seumur hidup ke atas Sambo.Peguam Sambo, Arman Hanis memberitahu pemberita bahawa pasukannya akan meneliti keputusan mahkamah itu, namun enggan memaklumkan sama ada bakal memfailkan rayuan.Sebelum ini, polis dilaporkan berkata mangsa dikenali sebagai Brigedier Nopryansyah Yosua Hutabarat, 27, maut dalam insiden tembakan dengan seorang pegawai di kediaman Sambo, di sini, tahun lalu.

Ketika perbicaraan, Sambo mendakwa pembunuhan itu tidak dirancang, dan ia didorong perasaan marah kerana percaya Hutabarat telah merogol isterinya.Namun, panel hakim menolak dakwaan itu berikutan kekurangan bukti.Sebelum ini, Sambo dinamakan sebagai suspek selepas Hutabarat ditemukan terbunuh di kediaman bekas inspektor jeneral polis dua bintang itu pada Julai tahun lalu.Sambo didakwa mengarahkan seorang individu orang bawahan untuk menembak Hutabarat, sebelum dirinya turut menembak mangsa yang cedera.Dia ditahan Ogos tahun lalu dan diberhentikan daripada pasukan pada September, disusuli perbicaraan selama berbulan-bulan yang akhir membawa kepada keputusan mahkamah.Sambo mempunyai tempoh satu minggu untuk membuat rayuan terhadap keputusan itu.Ibu Hutabarat turut berada di mahkamah sambil memegang gambar mangsa. Ketika mahkamah membacakan keputusan, orang awam yang hadir dilihat terkejut dipercayai kerana tidak menjangka hakim akan menjatuhkan hukuman maksimum.-AFP


Tiga maut letupan bom di stesen kereta api Myanmar

YANGON, 14 Februari - Sekurang-kurang tiga maut, manakala sembilan lagi cedera dalam letupan bom di sebuah stesen kereta api di selatan Myanmar, semalam, menurut pihak junta dan media tempatan.Pasukan maklumat junta dalam satu kenyataan memaklumkan insiden itu berlaku sekitar pukul 12.20 tengah hari di bandar Nyaunglaybin dalam wilayah Bago, kira-kira 150 kilometer utara Yangon.

Gambar yang turut diedar menunjukkan serpihan akibat letupan itu bertaburan di lokasi kejadian.Dalam kenyataan sama, junta turut menyalahkan kumpulan penentang rampasan kuasa, Pasukan Pertahanan Rakyat (PDF) atas serangan itu tanpa memberikan bukti untuk dakwaan berkenaan.Sebelum ini, pihak tentera dan kumpulan PDF saling menuding jari atas beberapa letupan maut yang berlaku sepanjang tempoh beberapa bulan kebelakangan ini.Tiada sebarang kenyataan dikeluarkan PDF wilayah Bago, setakat ini berhubung kejadian terbaru itu.Pergolakan di Myanmar berlaku sejak tentera merampas kuasa dua tahun lalu, dengan pemberontak anti-rampasan kuasa bertempur dengan askar junta di seluruh negara.-AFP


Gempa Turkiye: Dua lagi mangsa ditemukan pasukan penyelamat Malaysia

NURDAGI, 14 Februari - Dua lagi mangsa berjaya ditemukan dan dikeluarkan dari bawah runtuhan bangunan sekitar pukul 1 tengah hari waktu tempatan.Pasukan SAR MAS-01 dengan kerjasama penyelamat tempatan menggunakan peralatan memecah dan memotong serta bantuan ekskavator.

Penemuan itu yang dikongsikan dalam laman facebook Pasukan Mencari dan Menyelamat Khas Malaysia (SMART) memaklumkan, kesemua mangsa telah meninggal dunia.Sebelum itu, Pasukan Penyelamat Kedua Malaysia (MAS-10 ) berjaya menemui dan mengeluarkan tiga mangsa di bawah runtuhan bangunan juga di Nurdagi.Ketua Pasukan MAS-10, Penguasa Kanan Bomba II, Abdul Manaf Che Isa memaklumkan, setakat ini pasukan penyelamat negara berjaya membawa keluar 25 mayat dan lima mangsa gempa yang masih hidup .Sehingga kini, angka korban gempa bumi di Turkiye dan Syria dilaporkan melebihi 33,000 orang.


Hentikan perobohan penempatan Palestin - Pakar PBB

GENEVA, 14 Februari - Pakar hak asasi bawah Pertubuhan Bangsa-Bangsa Bersatu (PBB) semalam menggesa masyarakat dunia bertindak menghentikan lonjakan dramatik perobohan penempatan rakyat Palestin yang dilakukan Israel secara 'sistematik dan sengaja'.Tiga pakar bebas itu menerusi satu kenyataan memaklumkan, bulan lalu, pihak berkuasa Israel dilapor merobohkan 132 bangunan rakyat Palestin dalam 38 komuniti di Tebing Barat, termasuk 34 premis kediaman.Pelapor Khas bagi hak asasi di wilayah Palestin berkata, angka perobohan itu meningkat 135 peratus berbanding Januari 2022. Ini adalah berdasarkan perangkaan Pejabat PBB untuk Penyelarasan Hal Ehwal Kemanusiaan.

"Perobohan kediaman rakyat Palestin secara sistematik, pembinaan penempatan haram Israel, dan penafian secara sistematik terhadap permit bangunan untuk rakyat Palestin di Tebing Barat, adalah bersamaan dengan 'domisid'."Serangan secara langsung ke atas kediaman, sekolah, mata pencarian dan sumber air rakyat Palestin adalah cubaan Israel untuk menyekat hak rakyat Palestin untuk menentukan nasib sendiri, serta mengancam kewujudan mereka," kata pakar berkenaan menerusi kenyataan.Pada akhir tahun lalu, Pelapor Khas mengenai hak untuk perumahan, Balakrishnan Rajagopal menggesa supaya 'domisid' - ditakrifkan sebagai pemusnahan besar-besaran dengan sewenang-wenang terhadap perumahan awam dalam konflik ganas - diiktiraf sebagai jenayah bawah undang-undang antarabangsa.Mengulas lanjut, pakar-pakar terbabit yang dilantik oleh Majlis Hak Asasi Manusia PBB tetapi tidak bercakap bagi pihak PBB, sekali lagi menzahirkan kebimbangan mereka akan keadaan di perkampungan Masafer Yatta di Tebing Barat.Mereka memberi amaran bahawa lebih 1,100 penduduk Palestin di kawasan itu terus berdepan 'risiko akan berlaku pengusiran secara paksa, perobohan kediaman serta kehilangan tempat tinggal dengan sewenang-wenang, selain mata pencarian, sumber air dan struktur sanitasi mereka."Taktik Israel mengusir dan memindahkan rakyat Palestin secara paksa dilihat tiada batas."Di Baitulmaqdis Timur, puluhan keluarga Palestin juga berdepan risiko akan berlaku pemindahan dan pengusiran secara paksa, akibat pengezonan serta perancangan rejim secara diskriminasi yang memihak kepada peluasan penempatan Israel iaitu tindakan yang haram bawah undang-undang antarabangsa dan bersamaan dengan jenayah perang," menurut pakar terbabit.-AFP


Tentera China perlu henti tindakan provokatif - Tentera Filipina

MANILA, 14 Februari - Beijing perlu menahan tenteranya daripada melakukan sebarang 'tindakan provokatif' selepas Manila menuduh Pengawal Pantai China memancarkan lampu laser ke arah kapal pasukannya di Laut China Selatan.Pengawal Pantai Filipina (PCG) mendakwa kejadian berlaku pada 6 Februari lalu ketika kapalnya sedang membantu misi tentera laut untuk menghantar makanan dan bekalan kepada pasukan di perairan yang menjadi pertikaian itu.

Sebuah kapal Pengawal Pantai China dituduh memancarkan 'laser gred tentera' ke arah kapal PCG, sehingga menjejaskan seketika penglihatan krunya."Saya fikir sudah tiba masa untuk Kerajaan China mengekang tenteranya daripada melakukan sebarang tindakan provokatif yang akan membahayakan nyawa manusia," kata jurucakap tentera Filipina, Medel Aguilar kepada pemberita.Aguilar turut memetik ketua pertahanan Filipina berkata, tindakan China itu disifatkan sebagai 'ofensif' dan tidak selamat.Sementara itu mengulas tuduhan Filipina pula, Kementerian Luar Beijing sebaliknya mendakwa pasukan Pengawal Pantai China bertindak mengikut undang-undang.-REUTERS


Pihak berkuasa Thailand rampas produk tiruan bernilai 14 juta

BANGKOK, 13 Februari - Pihak berkuasa Thailand merampas barangan tiruan bernilai 14 juta baht termasuk beg tangan dan produk kosmetik tiruan semasa serbuan di Bangkok dan Samut Prakan.Dalam satu kenyataan, Bahagian Polis Perlindungan Pengguna (CPPD) Thailand memaklumkan bahawa operasi bersama CPPD dan Pentadbiran Makanan dan Ubat-ubatan (FDA) Thailand pada 6 dan 7 Feb itu dijalankan selepas mendapat maklumat mengenai produk tiruan disimpan di premis itu - dua di Bangkok dan satu di Samut Prakan.

Komander CPPD, Mejar Jeneral Anan Nanasombat berkata semua barangan itu diimport dari China dan dijual di platform e-dagang di Thailand.“Pihak berkuasa merampas lebih 67,000 barangan tiruan termasuk produk kosmetik, beg tangan dan ubat gigi bernilai kira-kira 14 juta baht.“Seorang warga China diberkas di sebuah gudang di Samut Prakan,” katanya sambil menambah lelaki itu didakwa di bawah Akta Produk Kosmetik dan Akta Cap Dagangan.- BERNAMA


Gempa Turkiye: Misi SAR SMART, berjaya bawa keluar 25 mayat, lima mangsa hidup

TURKIYE, 13 Februari - Ketua Pasukan MAS-10, Penguasa Kanan Bomba II, Abdul Manaf Che Isa memaklumkan, pasukan penyelamat negara berjaya membawa keluar 25 mayat dan lima mangsa gempa yang masih hidup setakat ini.Ia termasuk tujuh mayat mangsa yang ditemui pada operasi di Nurdagi semalam.

Menerusi perkongsian di Facebook NADMA, Abdul Manaf turut menunjukkan beberapa peralatan yang digunakan untuk misi SAR dan penempatan anggota penyelamat negara sebelum diaturgerak ke lokasi SAR seterusnya. "Sebahagian daripada peralatan-peralatan menyelamat dan di bawa untuk penugasan sini di bumi Turkiye dan juga penginapan petugas 'rehab center' dan sebagainya di sini adalah sebahagian daripada ke anggotaan yang akan diatur gerak ke lokasi mencari dan menyelamat," katanya.Dalam perkembangan terbaharu, pasukan MAS-10 berjaya mengeluarkan 3 lagi mangsa yang terperangkap di bawah runtuhan bangunan di Nurdagi.Mangsa ditemukan bersama pasukan penyelamat tempatan pada 12:50 tengah hari waktu tempatan.Kesemua tiga mangsa berkenaan berjaya dikeluarkan dengan menggunakan peralatan khas memecah dan memotong serpihan runtuhan dan bantuan ekskavator.


Cuaca ekstrim, tidak putus semangat pasukan SAR negara di Turkiye

TURKIYE, 13 Februari - Motivasi dan semangat anggota pasukan mencari dan menyelamat (SAR) negara berada pada tahap tinggi biarpun berdepan cuaca sejuk melampau di Nurdagi, Turkiye.Pengarah Seksyen Pelaksanaan Operasi NADMA, Datuk Mohd Khairi Khairudin berkata, pasukan SAR negara juga telah dibekalkan barangan keperluan bagi menghadapi cuaca mencecah negatif 9 darjah pada waktu malam.

(Pengarah Seksyen Pelaksanaan Operasi NADMA, Datuk Mohd Khairi Khairudin)

"Saya datang ke sini pun untuk berjumpa dengan team SMART yang bertugas disini seramai 140 orang disamping memberi sedikit motivasi dan kata-kata semangat supaya semua yang datang untuk misi ini mempunyai semangat untuk membantu dan bertugas demi negara Malaysia mencari mangsa-mangsa yang masih selamat."Saya tahu disini cuaca ekstrim, suhu cecah -9 dan mereka smeua harus bersedia dengan cabaran-caran sebegini," katanya selepas melawat pusat operasi pasukan SAR negara di Stadium Nurdagi.Pada lawatan berkenaan, Datuk Mohd Khairi dibawa meninjau khemah operasi dan diberi taklimat mengenai misi SAR yang dijalankan.


Seekor kucing diselamatkan selepas enam hari terperangkap

TURKIYE, 13 Februari - Petugas khidmat kecemasan menyelamatkan seekor kucing dari balkoni pangsapuri yang rosak di Gaziantep selepas gempa bumi kuat melanda Turkiye dan Syria minggu lalu.Pasukan penyelamat menggunakan jengkaut untuk megambil kucing yang terperangkap selama enam hari didalam bangunan itu.Seminggu selepas gempa bumi besar itu, angka kematian meningkat kepada hampir 34,000 dan dijangka terus meningkat. REUTERS


Bangunan Hamas di Gaza dibedil serangan udara Israel

GAZA, 13 Februari - Israel melancarkan serangan udara ke atas Gaza pada Isnin (13 Februari) sebagai tindak balas terhadap bedilan roket yang dilancarkan dari bandar Palestin itu pada hujung minggu lalu, menurut tentera.

Persatuan Bulan Sabit Merah Palestin menyatakan seorang individu terbunuh dalam serbuan tentera Israel sebelum waktu subuh di Nablus di utara Tebing Barat di mana tercetusnya pergolakkan sepanjang tahun lalu.

Bagaimanapun tentera Israel tidak memberi komen segera mengenai serbuan di Nablus.

Namun di Gaza, ia menyatakan, ia membedil "sebuah kompleks bawah tanah yang menempatkan bahan mentah yang digunakan dalam penghilangan roket yang dimiliki oleh pertubuhan pengganas Hamas".

Serangan itu dilancarkan "sebagai tindak balas terhadap roket yang dilepaskan dari Gaza ke Israel pada 11 Februari lalu," menurut tentera Israel dalam kenyataannya.

(Salah seorang penduduk Palestine memeriksa bangunan dewan perkahwinan yang musnah dibedil Israel/FOTO AFP)

Menyusuli serangan Israel, semboyan dibunyikan di kawasan-kawasan berdekatan sempadan Gaza, menurut tentera.

Tiada kematian dilaporkan di Gaza ataupun Israel selepas peluru berpandu dilancarkan baru-baru ini.

Konflik antara Israel dan Palestin semakin ganas.

Sejak awal 2023, konflik itu sudah meragut nyawa 47 dewasa dan kanak-kanak di Palestin, termasuk anggota bersenjata dan orang awam, disusuli kematian terkini di Nablus.

Berdasarkan sumber rasmi kepada AFP, sembilan warga Israel, termasuk tiga kanak-kanak, dan seorang warga Ukraine dibunuh pada tempoh yang sama.

Kabinet keselamatan Israel pada Sabtu mengumumkan, akan mengiktiraf sembilan petempatan Yahudi di Tebing Barat sebagai tindak balas terhadap serangan maut terhadap Palestin di timur Baitulmaqdis. - AFP


Warga Palestin derma darah bantu mangsa gempa Turkiye, Syria

GAZA, 13 Februari - Para penduduk Palestin di Semenanjung Gaza pada Ahad (12 Feb) mengadakan kempen khas derma darah untuk membantu mangsa gempa bumi di Turkiye dan Syria."Kempen ini menunjukkan solidariti kami kepada rakyat Turkiye dan Syria. "Apa yang berlaku di Turki dan Syria turut memberi kesan kepada seluruh negara Arab dan Islam," kata pengarah eksekutif Institut Al-Amal untuk Anak-anak Yatim, Iyad al-Masri yang menganjurkan kempen derma darah itu, lapor agensi berita Anadolu.Bertemakan 'One Body' atau 'Satu Masyarakat', Iyad berkata kempen sehari itu "menghantar mesej kasih sayang dan keamanan untuk semua."Menurut perangkaan rasmi terkini, lebih 30,000 orang terbunuh dan lebih 80,000 lagi cedera akibat dua gempa bumi kuat yang menggegarkan selatan Turki pada Isnin lalu (6 Feb). Gempa bumi 7.7 dan 7.6 Richter yang berpusat di wilayah Kahramanmaras itu menjejaskan 13 juta orang di 10 wilayah di Turki dan gegarannya turut dirasai di beberapa negara di rantau itu.Di Syria, sekurang-kurangnya 3,574 orang terbunuh manakala lebih 5,290 yang lain cedera. - BERNAMA

(Rakyat Palestin menderma darah untuk membantu mereka yang cedera dalam gempa bumi di Turkiye dan Syria, di Kota Gaza/FOTO AFP)


11 terbunuh serangan pengganas di Syria

(Gambar kiriman Syrian Arab News Agency (SANA) menunjukkan pasukan perubatan merawat penduduk yang cedera akibat serangan kumpulan Daesh/FOTO AFP)

BEIRUT, 13 Februari - Sekurang-kurangnya 11 penduduk, rata-ratanya orang awam, terbunuh dalam serangan di tengah Syria pada SabtuMenurut Pemerhati Hak Asasi Manusia Syria semalam, serangan itu didalangi kumpulan Daesh.Pemerhati berkata, kumpulan pengganas itu menyerang kira-kira 75 orang awam ketika penduduk itu mengumpul buah trufel di kawasan luar bandar timur Homs, Palmyra."Serangan itu membunuh 10 orang awam, termasuk seorang wanita dan seorang anggota tentera rejim (Syria)," katanya sambil ramai lagi yang masih hilang. - AFP

(Seorang pakar perubatan menjaga seorang lelaki warga emas yang cedera dalam serangan kumpulan Daesh sebelum ini di tengah Syria, di sebuah hospital di bandar Palmyra/FOTO AFP)


Lionel Messi ajak pengikut instagram bantu mangsa gempa bumi Turkiye

Ankara, 13 Februari - Bintang bola sepak Argentina Lionel Messi pada Ahad mengajak pengikut Instagramnya membantu Tabung Kanak-Kanak Pertubuhan Bangsa-Bangsa Bersatu (Unicef) untuk membolehkan agensi itu menyalurkan bantuan kepada kanak-kanak di Turkiye yang terjejas akibat bencana gempa bumi, menurut Agensi Anadolu."Ini adalah hari yang sangat menyedihkan untuk beribu-ribu kanak-kanak dan keluarga mereka yang terjejas oleh gempa bumi yang dahsyat di Turkiye dan Syria."Saya amat bersimpati. Unicef bekerja di kawasan itu sejak awal lagi untuk melindungi kanak-kanak. Bantuan anda sangat berharga!" tulis bintang bola sepak berusia 35 tahun itu.Messi sebelum ini mendermakan jersi Paris Saint-Germain yang ditandatanganinya untuk kempen yang dijalankan oleh pemain pertahanan Turkiye Merih Demiral yang melelong jersi itu bagi mengumpul dana bantu mangsa gempa bumi.

(Seorang ayah bersama anak perempuan selamat dari tragedi gempa bumi selepas terperangkap dalam runtuhan selama 101 jam/FOTO REUTERS)

Lebih 30,000 orang terbunuh akibat dua gempa bumi kuat yang menggegarkan selatan Turkiye minggu ini, menurut angka rasmi terkini.Gempa bumi bermagnitud 7.7 dan 7.6 pada Isnin lalu yang berpusat di wilayah Kahramanmaras, menjejaskan lebih 13 juta orang di 10 wilayah termasuk Adana, Adiyaman, Diyarbakir, Gaziantep, Hatay, Kilis, Malatya, Osmaniye dan Sanliurfa. - BERNAMA


Bandar Auckland dilanda Taufan Gabrielle

AUCKLAND, 13 Februari - Penduduk di bandar Auckland dan bandar sekitarnya diarah bersiap sedia menghadapi keadaan hujan lebat, banjir dan ribut akibat Taufan Gabrielle. Gabrielle kini berada 250 km iaitu 155 batu dari barat laut New Zealand dan diramal akan bergerak hampir ke pantai timur dalam tempoh 24 jam.Pada Isnin, banyak sekolah dan kemudahan lain di seluruh Auckland ditutup dan orang ramai diminta untuk tidak melakukan sebarang perjalanan.Sebanyak 46,000 kediaman terputus bekalan elektrik.Taufan itu akan berlaku dalam beberapa minggu.

Bulan lalu , Auckland dan kawasan sekitarnya dilanda kadar hujan tinggi yang mengakibatkan berlakunya banjir dan menyebabkan empat orang terkorban.


Pengawal pantai Filipina tuduh kapal China menggunakan 'lampu laser'

MANILA, 13 Februari - Pengawal Pantai Filipina pada Isnin menyatakan kapal pengawal pantai China menyuluh "lampu laser gred tentera" di salah satu botnya di Laut China Selatan yang menganggu penglihatan anak kapalnya buat sementara waktu.Kejadian tersebut berlaku pada 6 Februari lalu, hampir 20 kilometer (12 batu) dari Second Thomas Shoal di Kepulauan Spratly, tempat tentera marin Filipina ditempatkan, kata pengawal pantai dalam satu kenyataannya hari ini.

(Gambar edaran yang diambil pada 6 Februari 2023 dan dikeluarkan oleh Pengawal Pantai Filipina pada 13 Februari menunjukkan sebuah kapal Pengawal Pantai China memancarkan "lampu laser gred tentera" di bot Pengawal Pantai Filipina hampir 20 kilometer (12 batu) dari Second Thomas Shoal, di Kepulauan Spratly di Laut China Selatan yang dipertikaikan/Foto AFP)

Ia merupakan episod terbaru dalam siri insiden pertembungan maritim antara Filipina dan China, yang menuntut kedaulatan ke atas hampir keseluruhan Laut China Selatan dan telah mengabaikan keputusan mahkamah antarabangsa bahawa tuntutannya tidak mempunyai asas undang-undang.Insiden itu juga berlaku beberapa hari selepas Amerika Syarikat(AS) dan Filipina bersetuju untuk menyambung semula rondaan bersama di laut dan mencapai perjanjian untuk memberi akses kepada tentera AS ke empat lagi pangkalan tentera di negara Asia Tenggara itu.Bot peronda Filipina yang terjejas itu sedang dalam "misi penggiliran dan bekalan semula" minggu lalu untuk tenteranya, yang tinggal di sebuah kapal tentera laut yang terkandas sebagai pangkalannya bagai menegaskan tuntutan Manila terhadap beting berkenaan."Kapal Pengawal Pantai China memancarkan cahaya laser hijau gred tentera dua kali di kapal Filipina, menyebabkan gangguan penglihatan sementara kepada anak kapalnya di jambatan", kata kenyataan itu.Kapal China itu juga membuat gerakan berbahaya dengan datang dalam jarak kira-kira 140 meter dari bot Filipina."Penyekatan kapal kerajaan Filipina yang disengajakan untuk menghantar makanan dan bekalan kepada anggota tentera kami... adalah pengabaian secara terang-terangan, dan jelas melanggar hak kedaulatan Filipina di bahagian Laut Filipina Barat ini," kata Pengawal Pantai Filipina.Tidak jelas sama ada misi pembekalan semula ke Second Thomas Shoal berjaya. Kapal milik persendirian biasanya digunakan untuk membawa bekalan, dengan pengawal pantai mengiringi mereka.Kedutaan China di Manila tidak memberi sebarang reaksi terhadap komen yang diberi.Pengawal pantai China dan kapal militia maritim juga menyekat beting yang dikawal Filipina pada Ogos untuk menghalang kapal kerajaan daripada sampai ke tentera, kata pengawal pantai itu.Presiden Filipina Ferdinand Marcos dan rakan sejawatannya dari China Xi Jinping bersetuju pada Januari untuk mengadakan komunikasi terus antara kementerian luar mereka untuk mengelakkan salah komunikasi di kawasan itu.Tidak diketahui sama ada talian hotline itu digunakan dalam insiden terbaru itu.Perjanjian AS-Filipina awal bulan ini menjadikan sembilan jumlah pangkalan Filipina yang boleh diakses oleh tentera AS.Ia datang ketika sekutu lama berusaha untuk menentang peningkatan ketenteraan China di rantau ini.Vietnam, Malaysia dan Brunei juga mempunyai tuntutan bertindih ke atas bahagian Laut China Selatan. - AFP


Tragedi gempa bumi Turkiye: 48 suspek ditahan curi, tipu mangsa

(Ratusan bangunan turut terjejas dalam kejadian gempa bumi Turkiye/FOTO AFP)

ISTANBUL, 13 Februari - Seramai 48 individu ditahan pihak berkuasa Turkiye selepas disyaki mencuri atau cuba memperdayakan mangsa terkesan akibat tragedi gempa bumi yang dahsyat melanda negara itu pada 6 Februari lalu.Media tempatan melaporkan, kesemua suspek berkenaan ditahan di lapan wilayah berasingan.Operasi itu merupakan sebahagian siasatan terhadap jenayah tersebut selepas gempa bumi berukuran 7.8 magnitud melanda Turkiye, Isnin lalu. Sementara itu, agensi berita Anadolu melaporkan, seramai 42 suspek ditahan di wilayah Hatay manakala enam lagi ditahan selepas cuba menipu mangsa di Gaziantep menerusi panggilan telefon.Setakat ini, gempa bumi dan gempa susulan membunuh hampir 28,000 orang di Turkiye dan Syria.Sebelum ini, Presiden Turkiye, Recep Tayyip Erdogan mengumumkan perintah darurat selama tiga bulan di 10 wilayah di tenggara Turkiye yang terjejas dengan bencana itu.Menurut warta rasmi kerajaan yang disiarkan pada Sabtu, pihak pendakwa raya kini boleh menahan individu dengan tempoh tambahan tiga hari berbanding empat hari sebelum ini, di bawah perintah darurat itu.

(Pasukan mencari dan menyelamat melakukan tugas mencari mangsa yang terjejas kerana tragedi gempa bumi pada Isnin lalu/FOTO AFP)

Erdogan kelmarin berikrar untuk menangani jenayah berkenaan.“Kita sudah mengumumkan perintah darurat.“Ini bermakna bermula sekarang, mana-mana individu yang didapati terlibat dalam kecurian atau culik akan berdepan tindakan tegas daripada pihak berkuasa,” katanya ketika lawatan di wilayah terjejas di Diyarbakir. - AFP


Junta Myanmar benarkan 'rakyat yang setia' bawa senjata berlesen

(Masyarakat tempatan selepas di bawah pemerintahan Junta tentera Myanmar/FOTO REUTERS)

YANGON, 13 Februari - Media tempatan Myanmar mendedahkan orang awam yang 'taat dan setia kepada negara' dibenarkan oleh Junta tentera Myanmar untuk memohon lesen membawa senjata api.Perkara itu dedahkan berdasarkan dokumen sulit Kementerian Dalam Negeri yang dibocorkan dan telah diteliti oleh Reuters serta beberapa agensi media lain.Tindakan itu menimbulkan kebimbangan para pakar dengan membenarkan orang awam membawa senjata yang akan memperkasakan kumpulan pro-junta dan hanya meningkatkan keganasan serta pertempuran hampir setiap hari.Antara syarat yang dinyatakan dalam dokumen yang bocor itu termasuk pemohon mesti berumur 18 tahun.Selain itu, pemohon juga perlu ada keperluan yang boleh dibuktikan untuk memiliki senjata bagi tujuan keselamatan.Ia sebagai tambahan kepada keperluan 'kesetiaan kepada negara'.Bagaimanapun, Reuters gagal mendapat sebarang pengesahan jurucakap tentera junta Myanmar berhubung pendedahan dokumen 15 muka surat itu termasuk mengenai tarikh penguatkuasaannya.

Dokumen itu memperuntukkan anggota anti-pemberontakan, militia ditubuhkan secara rasmi dan mereka yang bersara daripada tentera untuk membawa senjata selain senapang ringan selagi mereka mempunyai permit bagi berbuat demikian.Menurut dokumen sama, kerajaan tentera mempunyai hak untuk mengimport dan menjual senjata api serta peluru yang dilesenkan oleh Kementerian Pertahanan.Junta tentera mengetuai rampasan kuasa pada Februari 2021, sekali gus menggulingkan kerajaan sedia ada pimpinan Aung San Su Kyi.Kumpulan pemantau berpangkalan di Amerika Syarikat (AS), Acled, berkata sekitar 19,000 orang maut tahun lalu akibat operasi tentera mematahkan tunjuk perasaan menentang junta.Menurut Pertubuhan Bangsa-Bangsa bersatu (PBB), kira-kira 1.2 juta penduduk Myanmar kini menjadi pelarian termasuk lebih 70,000 yang sudah meninggalkan negara itu - REUTERS


WELLINGTON, 13 Februari- Ribuan rumah di New Zealand terputus bekalan elektrik selain semua penerbangan terpaksa dibatalkan hari ini berikutan ribut tropika yang melanda utara negara itu.Menteri pengurusan kecemasan, Kieran McAnulty berkata New Zealand akan terus berdepan situasi kritikal ini selagi gabungan angin kencang dan hujan lebat tahap bahaya ini berlarutan.Kesannya, pokok-pokok tumbang, jalan raya rosak serta melumpuhkan sumber elektrik.Lima wilayah utara negara itu diisytihar darurat termasuk Auckland.Menurut pegawai, ia mengambil masa beberapa hari untuk memulihkan semula bekalan elektrik."Selagi cuaca buruk seperti sekarang, ia sebenarnya tidak selamat untuk membenarkan pekerja pulihkan bekalan,"kata McAnulty.

Bulan lalu, Auckland mengalami banjir kilat sehingga menyebabkan empat kematian dan memaksa beribu-ribu orang meninggalkan kediaman mereka.

Angin berkelajuan sehingga 140 kilometer sejam membadai wilayah Northland manakala Jambatan Pelabuhan Auckland digegarkan dengan tiupan 110 kilometer sejam.Cuaca buruk itu juga mendatangkan malapetaka pada rangkaian perjalanan New Zealand dengan penerbangan, kereta api dan jadual bas terjejas teruk.Syarikat penerbangan, Air New Zealand telah membatalkan 509 penerbangan susulan situasi bahaya yang melanda negara namun perkhidmatan biasa dijangka disambung semula pada Selasa.Syarikat penerbangan itu berkata 10,000 pelanggan antarabangsa telah terganggu, dengan 6,500 lagi untuk ditempah semula.-AFP


Presiden Syria benarkan lebih banyak akses di sempadan negara

DAMASCUS, 13 Februari- Pertubuhan Kesihatan Sedunia (WHO) memaklumkan Presiden Syria, Bashar al-Assad menyatakan hasrat untuk membenarkan lebih banyak akses di sempadan negara, bagi misi bantuan gempa.Ketua Pengarah Pertubuhan Kesihatan Sedunia (WHO), Dr Tedros Adhanom Ghebreyesus berkata, Assad menyuarakan kerterbukaan itu dalam pertemuan mereka di Damsyik.Pertemuan itu diadakan bagi membincangkan tindakan yang boleh dilaksanakan, susulan gempa bumi dahsyat yang telah mengorbankan lebih 33,000 orang di seluruh Syria dan Turkiye."Petang ini saya bertemu dengan Tuan Yang Terutama Presiden Assad, yang menyatakan beliau terbuka untuk mempertimbangkan akses rentas sempadan tambahan untuk kecemasan ini," kata Tedros pada sidang media maya dari ibu negara Syria."Krisis konflik yang semakin bertambah, Covid-19, kemerosotan ekonomi dan kini gempa bumi menyebabkan ramai yang terkorban," kata Tedros selepas melawat Aleppo dan menyaksikan sendiri kemusnahan itu.

(Ketua Pengarah WHO, Dr Tedros Adhanom Ghebreyesus/AFP)

Menurut Tedros, WHO kini bersiap sedia untuk bergerak melintasi wilayah barat Syria, kawasan paling teruk terjejas. Katanya, kawasan yang dikuasai pemberontak di barat laut sangat terjejas serta tidak boleh menerima konvoi bantuan dari bahagian yang dikuasai kerajaan di negara itu tanpa kebenaran Damsyik.Satu-satunya sempadan yang dibuka untuk bantuan ulang-alik dari Turkiye juga menyaksikan operasinya terganggu susulan gempa tersebut.Sementara itu, beberapa bantuan telah dihantar dan konvoi mula melintasi sempadan pada Khamis lalu. Bagaimanapun, keadaan mendesak pembukaan lebih banyak laluan untuk mempercepatkan penghantaran bantuan.Dalam pada itu, Tedros turut memuji kelulusan menyeluruh baru-baru ini yang diberikan kerajaan Syria kepada Pertubuhan Bangsa Bersatu (PBB) untuk penghantaran bantuan ke kawasan tersebut.-AFP


Lindungi hak rakyat, Palestin rayu keahlian penuh PBB

KAHERAH, 13 Februari- Pihak Berkuasa Palestin (PA) akan merayu kepada Pertubuhan Bangsa Bersatu (PBB) untuk menerima pakai resolusi yang memastikan penyelesaian dua negara.Ia boleh direalisasi dengan memberikan Palestin keahlian penuh dalam pertubuhan itu.Presidennya, Mahmoud Abbas berkata teks resolusi itu harus menekankan penamatan tindakan unilateral dan aktiviti penempatan, melebihi segalanya.Tegasnya, Palestin berhak dan akan terus memohon kepada mahkamah dan organisasi antarabangsa untuk melindungi hak rakyatnya.Beliau berucap demikian ketika Persidangan Baitulmaqdis di Kaherah, ibu pejabat Liga Negara Arab.Pada akhir Disember 2022, Perhimpunan Agung PBB menerima pakai resolusi yang menyeru Mahkamah Keadilan Antarabangsa menilai akibat dari segi undang-undang mengenai pendudukan Israel di wilayah Palestin termasuk Baitulmaqdis Timur.- REUTERS


Mangsa gempa bimbang, kes curi makin meningkat

ISKENDERUN, 13 Februari- Pemilik perniagaan di bandar Antakya di Turkiye mengosongkan kedai pada Ahad untuk mengelakkan barangan mereka dicuri selepas gempa bumi yang memusnahkan bandar itu minggu lalu.Keadaan keselamatan menjadi tidak terkawal apabila terdapat individu mencuri barangan daripada runtuhan bangunan.Beberapa penduduk yang kehilangan tempat tinggal berkata, barang berharga mereka termasuk emas dicuri.Pemilik kedai elektronik, Yüksel Uzun, berkata, dia terpaksa memindahkan barangan seperti pengecas dan sarung telefon ke dalam trak kerana bimbang dicuri.“Kedai kami rosak dan pencuri telah mengambil barangan kami.Kami mengambil apa yang ditinggalkan oleh mereka untuk disimpan," katanya.Tambah Uzun, dia pernah melihat pasar raya, farmasi, dan pelbagai perniagaan lain dipecah masuk.

(Pemilik perniagaan memindahkan barangan mereka dari kedai ke dalam trak untuk mengelak daripada dicuri / Foto REUTERS)

Sementara itu, pemilik kedai tekstil borong, Mehmet Dilmez berkata, perompak telah memasuki kedainya melalui bahagian belakang selepas bangunan runtuh di kawasan sekitar.“Mereka tidak mengambil banyak barangan saya, tetapi mereka ambil 70,000 lira daripada laci, "katanya.Kehadiran tentera dan polis di Antakya telah meningkat sejak beberapa hari lalu selepas Presiden Recep Tayyip Erdogan mengisytiharkan darurat di 10 wilayah yang dilanda gempa bumi.Peningkatan kes kecurian telah mencetuskan sentimen antipendatang di bandar Turkiye.-REUTERS


Angka korban gempa di Turkiye, Syria cecah lebih 33,000

DAMASCUS, 13 Februari- Jumlah korban akibat gempa bumi di Turkiye dan Syria mencecah melebihi 33,000 dan dijangka terus meningkat.Peluang untuk menemukan lebih ramai mangsa yang terselamat juga semakin tipis.Hampir 30,000 mangsa terbunuh di Turkiye manakala lebih 3,500 orang lagi maut di Syria.

(Salah seorang mangsa gempa bumi yang terselamat / Foto REUTERS)

Menurut kemas kini Pertubuhan Bangsa Bersatu (PBB), lebih 115 sekolah di Syria musnah manakala beratus-ratus lagi mengalami kerosakan.Jandaris antara kawasan di Syria yang mengalami paling banyak kemusnahan bangunan.-REUTERS


Ratusan tan bantuan dikumpul untuk mangsa gempa Turkiye, Syria

MESIR, 13 Februari- Rakyat Arab di seluruh Timur Tengah dan Afrika Utara mengumpul ratusan tan bantuan untuk mangsa gempa bumi yang melanda Turkiye dan Syria minggu lalu.Di Mesir, inisiatif kecil secara persendirian daripada rakan dan keluarga bertukar menjadi kutipan bantuan berskala besar di seluruh negara yang berjaya mengumpul sehingga 90 tan sumbangan setakat Jumaat.Bantuan seperti makanan dalam tin, minuman, selimut dan pakaian itu dijadual diterbangkan ke Syria dengan pesawat tentera hari ini.Begitu juga, penduduk di seluruh Baitulmaqdis mengumpul $76,000 sebagai derma tambahan kepada barangan lain.

(Antara barangan yang dikumpul ialah makanan dalam tin, minuman, selimut dan pakaian / Foto REUTERS)

Di bandar Sidon di selatan Lubnan, orang ramai mengisi dua trak dengan kira-kira 70 tan barangan terdiri daripada selimut, pakaian, lampin, tilam dan bahan makanan.Ia merupakan inisiatif individu untuk membantu rakyat Syria dan akan dibawa menuju ke Aleppo serta Latakia.Gempa bumi dahsyat yang melanda Turkiye dan Syria telah mengakibatkan lebih 28,000 orang terkorban.Angka kematian dijangka terus meningkat.-REUTERS


Turki tingkat siasatan bangunan runtuh, perintah 113 suspek ditangkap

ISTANBUL, 12 Februari-  Turki berikrar untuk menyiasat secara menyeluruh sesiapa yang disyaki bertanggungjawab ke atas keruntuhan bangunan dalam gempa bumi di negara itu hampir seminggu lalu dan telah pun mengarahkan penahanan 113 suspek pada Ahad.Naib Presiden Fuat Oktay berkata, seramai 131 suspek dikenal pasti bertanggungjawab terhadap keruntuhan sebahagian daripada beribu-ribu bangunan di 10 wilayah."Perintah penahanan telah dikeluarkan kepada 113 suspek," kata Oktay kepada pemberita dalam taklimat di pusat penyelarasan pengurusan bencana di Ankara."Perkara ini akan diteliti sehingga proses kehakiman selesai, terutama bagi bangunan yang mengalami kerosakan teruk dan bangunan yang menyebabkan kematian dan kecederaan."Beliau berkata kementerian kehakiman telah menubuhkan biro siasatan jenayah gempa bumi di wilayah zon gempa untuk menyiasat kematian dan kecederaan.Menteri Alam Sekitar Murat Kurum berkata bahawa 24,921 bangunan di seluruh wilayah itu runtuh dan rosak teruk dalam gempa bumi, berdasarkan penilaian lebih daripada 170,000 bangunan.

(Separuh bangunan runtuh di Adana, berikutan gempa bumiyang melanda Turkiye/REUTERS)

Lapan orang telah ditahan di Sanliurfa dan empat di Osmaniye berkaitan dengan bangunan yang musnah dipercayai mempunyai kerosakan, seperti tiang yang dialihkan.Menurut Anadolu, polis menahan pemaju sebuah kompleks kediaman yang runtuh di Antakya di Lapangan Terbang Istanbul sebelum menaiki pesawat ke Montenegro pada petang Jumaat.Dia secara rasmi ditangkap pada hari Sabtu.Kompleks kediaman 12 tingkat mewah itu siap dibina sedekad lalu dan memiliki 249 pangsapuri. Tiada maklumat mengenai mangsa yang terkorban di bangunan itu.Bagaimanapun, lelaki yang ditahan itu tidak mengetahui punca yang menyebabkan kompleks itu runtuh dan perjalanannya ke Montenegro tiada kaitan dengan tragedi itu, lapor Anadolu.“Kami memenuhi semua prosedur yang ditetapkan dalam perundangan,” katanya dalam satu kenyataan. "Semua lesen telah diperolehi."- REUTERS


China perlu dasar keluarga untuk tingkat kadar kelahiran

CHINA, 12 Februari- China perlu meningkatkan insentif untuk orang ramai supaya membina keluarga dan meningkatkan kadar kelahiran kerana populasi negara itu yang semakin berkurangan.Perkara itu boleh mengancam ekonomi kedua terbesar dunia, kata pakar perancangan keluarga China.Penduduk Tanah Besar China merosot sebanyak 850,000 tahun lepas.Timbalan Pengarah Persatuan Perancang Keluarga China Wang Pei'an berkata lebih banyak insentif cukai perlu diwujudkan bagi setiap keluarga yang boleh menggalakkan kelahiran.Beliau menyeru lebih banyak insentif di sekitar pekerjaan, penjagaan perubatan, keselamatan sosial dan perumahan yang boleh menggalakkan orang ramai membina keluarga.Kerajaan mengenakan dasar satu anak ke atas keluarga di kebanyakan negara pada 1980 hingga 2015, namun pihak berkuasa berusaha untuk menaikkan kadar kelahiran berikutan pengurangan jumlah penduduk.Dalam menyeru langkah yang lebih menyokong, pegawai kesihatan memetik faktor seperti kebimbangan terhadap perbelanjaan dan wanita muda menumpukan pada kerjaya.Menurut tinjauan yang dipetik oleh penyiar CCTV negeri, purata isi rumah Cina menyusut kepada 2.62 orang pada 2020, menurun 0.48 berbanding 2010."Di China, tahap perlindungan bersalin masih sangat rendah," kata Wang.Purata umur wanita pertama kali berkahwin meningkat daripada 22 tahun pada 1980-an kepada 26.3 pada 2020, dan usia melahirkan anak pertama ditangguhkan kepada 27.2 tahun, menurut CCTV.- REUTERS

(Kanak-kanak di taman permainan kompleks membeli-belah di Shanghai/REUTERS)


Askar Turkiye gigih cari telefon ibu untuk menghubungi anak lelakinya

TURKIYE, 12 Februari - Seorang askar Turkiye berusaha memanjat jengkaut untuk mencari telefon bimbit milik wanita warga emas berusia 75 tahun di rumahnya yang runtuh akibat gempa bumi.Wanita itu, Mama Busra kini tinggal di khemah sementara iaitu penempatan untuk mangsa gempa dan meminta pekerja di situ untuk mengambil telefon bimbitnya, untuk menghubungi anaknya yang masih tidak dijumpai.Murathan Adil, askar operasi khas dari Ankara, diangkat ke balkoni tingkat dua rumah wanita itu.Bateri telefon warga emas itu kehabisan bateri sebelum dia sempat menghubungi anaknya.

Bagaimanapun penduduk di situ yang mengenali anaknya telah memaklumkan bahawa anaknya terselamat dan masih hidup. - REUTERS


15 ditangkap susulan keganasan di luar hotel British

LONDON, 12 Februari-  Polis Britain berkata 15 individu, termasuk seorang remaja berusia 13 tahun, ditangkap selepas protes di luar sebuah hotel bertukar menjadi ganas selain menyebabkan kecederaan dan kebakaran sebuah van polis pada Sabtu.Pesalah melemparkan bunga api yang dinyalakan ke arah anggota polis berikutan protes pada petang Jumaat di Knowsley dekat Liverpool di barat laut England, kata polis.Majlis Knowsley berkata, protes itu berlaku di luar Hotel Suites, yang menyediakan perlindungan kepada pencari suaka sejak Januari tahun lalu bawah kontrak kerajaan Britain.Seorang pegawai dan dua orang awam cedera ringan dalam kejadian itu."Sebilangan individu yang hadir di Hotel Suites berniat protes yang dirancang untuk melakukan kelakuan ganas dan keji," kata Ketua Polis Merseyside Konstabel Serena Kennedy.Beberapa individu hadir dengan bersenjatakan tukul dan bunga api untuk "menimbulkan masalah," tambahnya.

(Orang ramai melihat kebakaran di luar hotel di Knowsley berhampiran Liverpool/REUTERS)

Menurut Kennedy, khabar angin dan maklumat yang tidak sahih berkenaan kejadian terhadap seorang remaja perempuan pada 6 Februari di Knowsley tersebar di media sosial pada Jumaat.“Kita tahu mereka yang terlibat dalam aktiviti keganasan malam tadi, dan menjadikan ini sebagai alasan untuk melakukan keganasan dan menakutkan orang ramai,” katanya berhubung kejadian membabitkan remaja perempuan itu sedang dijalankan.Memandangkan bilangan pendatang yang menyeberangi Selat Inggeris untuk sampai ke Britain meningkat, kerajaan telah menggunakan hotel di seluruh negara sebagai penginapan sementara.Perdana Menteri Rishi Sunak mengenakan tindakan membanteras penghijrahan haram sebagai salah satu keutamaan kerajaannya dan sedang merancang perundangan baharu bagi menangani isu itu.Migran yang tiba menjadi isu politik utama, terutamanya di kawasan pekerja di utara dan tengah England.Mereka dipersalahkan kerana menyukarkan penduduk tempatan untuk mencari kerja dan memperluaskan perkhidmatan awam.Polis berkata mereka akan melakukanpengawasan di kawasan itu bagi mengelak kejadian berlarutan.- REUTERS


Penyelidik temui kediaman 'elit' purba di Chichen Itza

MEXICO, 12 Februari- Ahli arkeologi menemui sebahagian struktur daripada kompleks perumahan yang didiami oleh golongan elit pada abad ke-5 Masihi di tapak arkeologi terkenal, Maya Chichen Itza di semenanjung Yucatan Mexico.Ahli arkeologi Francisco Perez Ruiz berkata kompleks perumahan itu pernah diduduki "kumpulan kediaman pertama pemerintah tinggal bersama seluruh keluarganya."Kawasan yang dikenali sebagai Chichen Viejo itu dijangka akan disenaraikan sebagai kawasan pelawat tapak arkeologi Chichen Itza, Tapak Warisan Dunia UNESCO.Kompleks yang baru ditemui termasuk gerbang pintu masuk, Rumah Siput, Rumah Bulan, dan Istana Phallus.Penyelidik Institut Antropologi dan Sejarah Negara (INAH) berharap kawasan itu dan kawasan yang belum ditemui dapat memberi maklumat tentang kehidupan penduduk yang pernah mendiami bandar itu."Mesti ada lebih ramai kumpulan kediaman yang belum diterokai lagi. Kajian kumpulan di sekitar bahagian tengah, boleh memberitahu maklumat tentang penduduk yang membentuk bandar besar ini," kata ahli arkeologi Jose Osorio Leon.Kawasan itu telah diterokai sejak tahun 1998.Menurut data rasmi kira-kira dua juta individu melawat tapak Chichen Itza di tenggara Mexico setiap tahun.-REUTERS

(Pemandangan "Casa de La Luna" di tapak arkeologi Chichen Itza, di Piste/REUTERS)


Dokumen benar orang awam bawa senjata berlesen, tersebar

MYANMAR, 12 Februari- Junta Myanmar bersedia untuk membenarkan orang awam yang "setia kepada negara" memohon lesen untuk membawa senjata api, menurut laporan media dan dokumen kerajaan yang tidak disahkan.Dokumen yang bocor itu, yang dikatakan milik kementerian dalam negeri, telah disemak oleh Reuters dan media lain. Ia menetapkan kriteria bagi mereka yang ingin mendapatkan lesen senjata api.Pakar bimbang dengan membenarkan orang awam membawa senjata akan memperkasakan kumpulan pro-junta dan hanya meningkatkan keganasan.Pertempuran berlaku hampir setiap hari antara tentera dan pasukan penentangan bersenjata di seluruh negara itu.Syarat-syarat yang dinyatakan dalam dokumen itu termasuk berumur 18 tahun dan keperluan untuk menggunakan pistol bagi tujuan keselamatan dan sebagai tambahan kepada keperluan kesetiaan kepada negara.Reuters tidak dapat mengesahkan dokumen setebal 15 muka surat itu dengan serta-merta kerana panggilan telefon kepada jurucakap tentera untuk mendapatkan komen tidak dijawab.Dokumen itu memperuntukkan anggota badan anti-pemberontakan yang ditubuhkan secara rasmi dan mereka yang bersara daripada tentera untuk membawa pistol, senapang serta senapang ringan selagi mereka mempunyai permit sedemikian.Kumpulan pemantau konflik yang berpangkalan di Amerika Syarikat, Acled berkata, kira-kira 19,000 orang mati tahun lalu kerana tindakan keras tentera terhadap protes menentang junta.Kira-kira 1.2 juta orang telah kehilangan tempat tinggal dan lebih 70,000 telah meninggalkan negara itu.- REUTERS

(Tentera Myanmar pada Hari Angkatan Tentera ke-72 di Naypyidaw, 27 Mac 2017/AFP)


Jumlah mangsa terselamat gempa, semakin berkurangan

TURKIYE, 12 Februari- Presiden Tayyip Erdogan berjanji untuk memulakan pembinaan semula dalam masa beberapa minggu. Ratusan ribu bangunan telah musnah akibat gempa bumi yang melanda Turki dan Syria pada Isnin selain mencatatkan lebih 28,000 kematian.Ramai penduduk di barat laut Syria kehilangan tempat tinggal buat kali kedua selepas mereka kehilangan tempat tinggal akibat lebih sedekad perang saudara. Walaupun wilayah itu menerima sedikit bantuan berbanding kawasan yang dikuasai kerajaan.Kesatuan Eropah menggesa Damsyik supaya tidak mempolitikkan isu bantuan kemanusiaan dan menolak tuduhan bahawa blok itu gagal memberikan bantuan yang mencukupi kepada rakyat Syria selepas gempa bumi berukuran 7.8 magnitud dan gegaran susulan pada Isnin."Tidak adil dituduh tidak memberikan bantuan, sedangkan kami sebenarnya sentiasa melakukan perkara itu lebih sedekad walaupun semasa krisis gempa bumi," kata Dan Stoenescu kepada Reuters.Di Hatay, pasukan penyelamat Romania berjaya menyelamatkan seorang lelaki berusia 35 tahun bernama Mustafa daripada timbunan serpihan sebuah bangunan kira-kira 149 jam selepas gempa, kata penyiar CNN Turk. "Kesihatannya baik, dia boleh bercakap," kata salah seorang penyelamat. Dia berkata,"bawa saya keluar segera, saya mengalami claustrophobia."- REUTERS

(Seorang lelaki menangis di sebelah penyelamat selepas gempa bumi di Hatay/AFP)


Objek tidak dikenali ditembak jatuh di ruang udara Kanada - Justin Trudeau

OTTAWA, 12 Februari- Perdana Menteri Kanada, Justin Trudeau mengesahkan sebuah objek tidak dikenali ditembak jatuh di ruang udara barat laut Kanada.Menurutnya, Amerika Syarikat (AS) turut memaklumkan perkara sama apabila bertindak menembak jatuh objek sama di Alaska pada hari sebelumnya.Perkara itu dimaklumkan Trudeau menerusi ciapan di Twitter."Pesawat Kanada dan AS diterbangkan ke lokasi dan pesawat AS, F-22 berjaya menembak objek berkenaan," ciapnya.Tambahnya, serpihan objek terbabit akan dicari dan dianalisis oleh pasukan tentera Kanada.Trudeau sudah bercakap dengan Presiden AS, Joe Biden berhubung perkara berkenaan.Sementara itu, Pemerintah Utara Tentera AS dalam satu kenyataan berkata objek terbabit ditembak jatuh di ruang udara Yukon yang bersempadan dengan Alaska semalam, di mana objek sama turut ditembak pesawat tempur AS pada Jumaat lalu."Aktiviti mengesan serpihan objek sedang dilakukan namun Pentagon tidak boleh mendedahkan perincian objek itu termasuk keupayaan, tujuan serta asal usulnya," katanya.Bulan lalu, AS menembak jatuh objek dipercayai belon perisikan milik China sehingga menimbulkan ketegangan diplomatik dengan Beijing.Belon gergasi dilengkapi peralatan elektronik yang disifatkan Pentagon sebagai objek perisikan, terbang merentasi Kanada dan AS sekali gus menimbulkan pertikaian diplomatik dengan China yang mengesahkan objek berkenaan adalah miliknya.Belon terbabit terbang memasuki ruang udara AS di Alaska pada 28 Januari lalu sebelum ditembak jatuh di Laut Atlantik berhampiran South Carolina.- AFP


Taufan Gabrielle, penduduk New Zealand diarah bersembunyi

WELLINGTON, 12 Februari- Perdana Menteri New Zealand, Chris Hipkins memberi amaran kepada penduduk untuk bersembunyi dan menyediakan pelan pemindahan ketika taufan Gabrielle mula melanda hujung utara negara itu.Taufan Gabrielle diramal akan menyelubungi bahagian atas Pulau Utara dalam tempoh 48 jam mulai petang ini."Mesej utama kami kepada orang ramai di seluruh negara adalah untuk mengambil serius amaran cuaca buruk dan memastikan anda bersedia. "Pastikan anda bersedia dengan barangan penting anda, pastikan anda tahu ke mana anda perlu pergi sekiranya anda perlu mengosongkan rumah anda," katanya kepada wartawan.Biro cuaca MetService melaporkan tiupan angin di utara New Zealand pada pagi Ahad mencecah sehingga 140 kilometer sejam."Sistem ini menunjukkan risiko cuaca yang melampau, memberi kesan dan tidak pernah berlaku sebelum ini di banyak wilayah di Pulau Utara dari Ahad hingga Selasa," kata MetService.Taufan itu diramalkan akan lemah sedikit apabila ia menuju ke selatan pada hari Isnin dan Selasa.Situasi itu juga memaksa penutupan Jambatan Pelabuhan Auckland dan pembatalan penerbangan masuk dan keluar dari Lapangan Terbang Auckland pada Isnin.-AFP

(Perdana Menteri New Zealand, Chris Hipkins/AFP)


"Gempa bumi kali ini adalah paling kuat dalam sejarah" - Erdogan

DIYARBAKIR, 12 Februari- Presiden Turkiye, Recep Tayyip Erdogan mendedahkan gempa bumi kuat yang melanda selatan negara itu adalah tiga kali lebih kuat berbanding gempa bumi pada 1999 di daerah Marmara.Ia juga adalah bencana terbesar dalam sejarah Turkiye.Jelas beliau, sekurang-kurangnya 21,043 orang terbunuh dan 80,097 lagi cedera sejak dua gempa bumi yang berpusat di wilayah Kahramanmaras di selatan Turkiye melanda pada Isnin.Gempa bumi tersebut menjejaskan lebih 13 juta orang di 10 wilayah termasuk Hatay, Gaziantep, Adana, Adıyaman, Diyarbakir, Kilis, Malatya, Osmaniye dan Sanliurfa.Pemimpin Turkiye itu yang turut melihat sendiri misi mencari dan menyelamat di Diyarbakir, merakamkan penghargaan kepada semua negara yang menunjukkan solidariti dengan menghantar pasukan SAR. Erdogan sebelum ini berikrar untuk membangunkan semula wilayah yang dilanda gempa bumi dalam rancangan setahunnya.

Sementara itu, Pertubuhan Kesihatan Sedunia (WHO) memaklumkan, 37 tan metrik peralatan perubatan untuk pembedahan kecemasan di Turkiye telah dihantar Khamis lepas manakala 35 tan metrik lagi tiba di Syria sehari selepas itu.Menurut Ketua Pengarah WHO, Tedros Adhanom Ghebreyesus, bantuan tersebut dapat merawat kira-kira 220-ribu mangsa yang cedera di kedua-dua negara."Bantuan perkhidmatan kecemasan dan bekalan kecemasan telah dihantar. Kapal yang membawa bekalan bersama kami hanya satu dan kami akan menghantar lebih lagi selepas ini," kata Tedros kepada REUTERS.Beliau turut akui situasi semasa di Turkiye sangat genting.Kebanyakkan mangsa terselamat terpaksa bertahan dalam cuaca sejuk sekitar negatif 5 darjah celsius selain berdepan masalah mendapatkan bekalan makanan, air dan perubatan.-REUTERS

(Presiden Turkiye, Recep Tayyip Erdogan turun padang melawat kawasanterjejas gempa di Diyarbakir, Turkiye/AFP)


Jumlah kematian gempa Turkiye-Syria dijangka meningkat lebih 50,000 - PBB

KAHRAMANMARAS, 12 Februari- Jumlah kematian akibat gempa bumi di Turkiye dan Syria dijangka akan meningkat daripada paras semasa iaitu 28,000.Perkara tersebut dimaklumkan Ketua Bantuan Pertubuhan Bangsa Bersatu (PBB), Martin Griffiths."Saya fikir sukar untuk menganggarkan dengan tepat kerana kita perlu berada di bawah runtuhan tetapi saya pasti ia akan berganda atau lebih."Kami belum benar-benar mula mengira jumlah kematian," kata Martin kepada Sky News.Pegawai dan pegawai perubatan berkata 24,617 orang terbunuh di Turkiye dan 3,574 di Syria sekali gus jumlah yang disahkan kini ialah 28,191.Cuaca sejuk turut menambah kesengsaraan penduduk terjejas selain puluhan ribu penyelamat mula turun padang menyampaikan bantuan.PBB memberi amaran bahawa sekurang-kurangnya 870,000 orang memerlukan bantuan makanan panas di seluruh Turkiye dan Syria serta lebih 5.3 juta orang mungkin telah kehilangan tempat tinggal di Syria sahaja.

(Ketua Bantuan Pertubuhan Bangsa Bersatu (PBB), Martin Griffiths/AFP)

Pertubuhan Kesihatan Sedunia (WHO) yang melancarkan bantuan kilat pada Sabtu berjaya meraih AS$42.8 juta bagi membantu hampir 26 juta orang yang terjejas akibat gempa bumi itu.Lebih 32,000 orang daripada organisasi keselamatan Turkiye sedang menjalankan misi mencari dan menyelamat dan turut dibantu 8,294 penyelamat antarabangsa.

"Tidak lama lagi, petugas mencari dan menyelamat akan memberi laluan kepada agensi kemanusiaan untuk menjaga bilangan luar biasa mereka yang terjejas untuk bulan-bulan berikutnya," kata Griffiths dalam video di Twitternya.-AFP


Ribuan guru di Portugal turun protes, tuntut kenaikan gaji dan kebajikan terjaga

LISBON, 12 Februari- Ribuan guru dari seluruh Portugal berarak melalui jalan-jalan utama di ibu negara, Lisbon menunjukkan tanda protes terhadap tuntutan gaji lebih tinggi dan suasana kerja yang lebih baik.Menurut Persekutuan Perguruan Kebangsaan (FENPROF), lebih 150,000 orang mengambil bahagian dalam perhimpunan itu."Ini mungkin demonstrasi terbesar warga pendidik di Portugal," kata Setiausaha Agung FENPROF, Mario Nogueira.Kumpulan guru-guru yang berhimpun meluahkan rasa tidak puas hati kerana beban kerja yang ditanggung tidak setimpal dengan bayaran gaji."Kami sangat marah," kata Augusto Figueiredo, seorang guru teknologi dari Rio Maior, kira-kira 100 kilometer di utara Lisbon, kepada AFP."Gaji yang menyedihkan. Penilaian yang diskriminasi. Jadual yang tidak berperikemanusiaan. Ini adalah realiti profesion perguruan kita hari ini," tambah lelaki berusia 64 tahun itu."Kami benar-benar letih. Tiada siapa yang mendengar kami. Kerajaan ini perlu mendengar kami," Joao Tristao, seorang guru sukan, memberitahu AFPTV.Kumpulan guru terlibat turut meminta penambahbaikan daripada segi perjawatan, kemajuan kerjaya dan gaji seiring dengan situasi inflasi dunia.Mereka juga mahu waktu bekerja sebenar mereka diambil kira.

"Masa bekerja ini mesti diiktiraf," kata Maria da Luz Ribeiro, seorang guru bahasa Inggeris yang bimbang tentang masa depan guru dan sekolah di Portugal.“Saya terpaksa bekerja lebih lama untuk cuba menambah baik pencen saya,” kata lelaki berusia 68 tahun itu, yang berhenti bekerja tahun lalu.Demonstrasi yang berlaku rentetan daripada beberapa siri bantahan dan mogok mengikut wilayah yang telah menyebabkan penutupan sekolah.Kementerian Pendidikan dilaporkan akan bertemu kesatuan sekerja untuk pusingan baharu rundingan pada minggu depan.-AFP


Tujuh pegawai polis terbunuh di Peru akibat diserang hendap

PERU, 12 Februari- Tujuh orang pegawai polis terbunuh selepas diserang hendap di kawasan tengah Peru yang terkenal dengan pengeluaran kokain.

Menurut pihak berkuasa, serangan itu berlaku di bandar Natividad, di kawasan terpencil Andes dan hutan yang dikenali sebagai VRAEM, atau Valle de los Rios Apurimac, Ene y Mantaro, yang mengeluarkan 75% daripada kokain negara Amerika Selatan.

“Kami berduka atas kehilangan saudara polis kami yang diserang hendap ketika mereka dalam perjalanan dengan kenderaan polis di bandar Natividad di Vraem,” kata Polis Negara Peru dalam akaun Twitternya.Tambahnya, seorang pegawai polis tambahan terlibat dalam serangan itu terselamat.Pihak berkuasa tidak menuduh mana-mana organisasi atas serangan itu. Bagaimanapun, kawasan tersebut menjadi tumpuan kumpulan pengedar dadah dan kumpulan pemberontak Maois Shining Path.VRAEM merupakan kawasan pergunungan seluas Puerto Rico, adalah pusat operasi berterusan oleh pasukan keselamatan terhadap saki-baki Shining Path, yang menurut polis bertindak sebagai "pengawal peribadi" bagi pengedar dadah.- REUETERS


Gempa Turkiye-Syria: Jumlah korban melebihi 25,000 orang

KAHRAMANMARAS, 12 Februari- Pasukan penyelamat mengeluarkan bayi berusia dua bulan dan seorang wanita warga emas dari runtuhan pada Sabtu, lima hari selepas gempa bumi melanda Turki dan Syria, menyebabkan lebih 25,000 maut.Berpuluh-puluh ribu petugas penyelamat tempatan dan antarabangsa masih menjelajah kawasan berhampiran walaupun cuaca sejuk yang menambah kesengsaraan jutaan penduduk yang kini sangat memerlukan bantuan.Bagaimanapun, tentera Austria dan penyelamat Jerman menghentikan pencarian mereka selama beberapa jam di selatan Hatay, kerana faktor keselamatan dan pertempuran antara kumpulan tempatan.Di bandar Antakya, seorang bayi berusia dua bulan dijumpai masih hidup, lebih lima hari selepas gempa itu, lapor agensi berita negara Anadolu.Sementara itu, media tempatan melaporkan seorang kanak-kanak perempuan berusia dua tahun, wanita hamil enam bulan, serta seorang kanak-kanak berusia empat tahun dan bapanya, adalah antara yang diselamatkan lima hari selepas gempa itu.

(Lebih 25,000 orang terkorban dalam gempa bumi di Turkiye dan Syria/AFP)

Di selatan Turkiye, keluarga berpegangan tangan antara satu sama lain dalam kesedihan di ladang kapas yang berubah menjadi tanah perkuburan, dengan mayat-mayat tiba untuk dikebumikan dengan pantas.Tambah menyedihkan, Pertubuhan Bangsa Bersatu (PBB) telah memberi amaran bahawa sekurang-kurangnya 870,000 orang memerlukan segera makanan panas di seluruh Turkiye dan Syria. Di Syria sahaja, dianggarkan sehingga 5.3 juta orang mungkin telah kehilangan tempat tinggal.Sementara itu, sempadan antara Armenia dan Turkiye dibuka buat pertama kali dalam tempoh 35 tahun pada hari Sabtu untuk membolehkan lima trak membawa makanan dan air ke wilayah yang dilanda gempa bumi.Agensi bencana Turki berkata, lebih 32,000 orang daripada organisasi Turkiye sedang giat mencari dan menyelamat. Selain itu, terdapat 8,294 penyelamat antarabangsa.Bagaimanapun, askar Austria pada hari Sabtu menangguhkan operasi menyelamat di Hatay kerana "situasi keselamatan yang semakin teruk", kata jurucakap tentera kepada AFP.Dua pengendali anjing kemudian meneruskan kerja-kerja di bawah perlindungan daripada tentera Turkiye.Keputusan yang sama untuk menghentikan operasi menyelamat telah diambil di Jerman oleh Agensi Bantuan Teknikal Persekutuan (TSW) dan sebuah NGO dalam membantu mangsa bencana alam, ISAR Jerman, menurut jurucakap NGO."Terdapat lebih banyak laporan tentang pertempuran antara puak yang berbeza, tembakan juga telah dilepaskan," kata jurucakap ISAR Stefan Heine.Pejabat hak asasi manusia PBB pada hari Jumaat menggesa semua mereka di kawasan yang terjejas tempat militan Kurdish dan pemberontak Syria beroperasi membenarkan akses kemanusiaan.Ketua Pengarah, Pertubuhan Kesihatan Sedunia (WHO), Tedros Adhanom Ghebreyesus menaiki penerbangan yang penuh dengan peralatan perubatan dan kecemasan ke bandar Aleppo yang dilanda gempa pada hari Sabtu.Tedros melawat kawasan yang rosak di bandar itu dengan tweet: "Saya sedih melihat keadaan yang dihadapi oleh mangsa yang terselamat dengan cuaca sangat sejuk dan akses yang sangat terhad kepada tempat tinggal, makanan, air, haba dan rawatan perubatan", katanya.Kerajaan Syria berkata ia telah meluluskan penghantaran bantuan kemanusiaan ke kawasan yang dilanda gempa bumi, di wilayah Idlib. Satu konvoi dijangka berlepas pada hari Ahad.Di Damsyik, Suleiman Khalil, seorang pegawai di kementerian pengangkutan, berkata 57 pesawat bantuan telah mendarat di lapangan terbang Syria minggu ini.Setiausaha Agung PBB, Antonio Guterres menggesa Majlis Keselamatan membenarkan pembukaan pusat bantuan rentas sempadan baharu antara Turkiye dan Syria. Majlis itu akan bermesyuarat untuk membincangkan berkenaan Syria, mungkin awal minggu depan.Turkiye berkata ia sedang berusaha membuka dua laluan baharu ke bahagian Syria yang dikuasai pemberontak.Pegawai di negara itu berkata 12,141 bangunan sama ada musnah atau rosak teruk dalam gempa bumi itu."Kerosakan sudah dijangka, tetapi bukan jenis kerosakan yang anda lihat sekarang", kata Mustafa Erdik, seorang profesor di Universiti Bogazici yang berpangkalan di Istanbul.-AFP


Hampir 26 juta orang terjejas akibat gempa Turkiye-Syria: WHO

GENEVA, 12 Februari- Hampir 26 juta orang terjejas akibat gempa bumi maut yang melanda Turkiye dan Syria minggu ini.Pertubuhan Kesihatan Sedunia (WHO), berkata berpuluh-puluh hospital turut musnah.Ketika jumlah kematian akibat gempa meningkat melebihi 25,000, agensi kesihatan PBB melancarkan derma kilat pada hari Sabtu meminta AS$42.8 juta untuk membantunya menangani keperluan kesihatan dengan segera.WHO yang telah mengeluarkan AS$16 juta daripada dana kecemasannya, sebelum ini berkata sehingga 23 juta orang terjejas.Jumlah itu meningkat kepada hampir 26 juta orang dengan 15 juta orang terjejas di Turkiye dan hampir 11 juta orang terjejas di Syria.Antaranya, lebih lima juta orang dianggarkan terdedah, termasuk hampir 350,000 warga emas dan lebih 1.4 juta kanak-kanak.WHO menganggarkan di Turkiye, lebih 4,000 bangunan runtuh, sebanyak 15 buah hospital telah mengalami kerosakan sebahagian dan musnah dalam gempa tersebut.Di Syria, sistem penjagaan kesihatan telah musnah akibat perang saudara selama 12 tahun, sekurang-kurangnya 20 fasiliti kesihatan di seluruh barat laut yang terjejas teruk termasuk empat hospital, telah mengalami kerosakan.Ini menjadikan keadaan lebih sukar bagi membantu puluhan ribu orang yang cedera dalam bencana tersebut, sementara perkhidmatan perubatan kecemasan telah dibanjiri pesakit trauma, perkhidmatan kesihatan penting terjejas teruk, WHO memberi amaran.

(Ketua Pengarah WHO, Tedros Adhanom Ghebreyesus melawat kawasan gempa bumi di utara Aleppo/AFP)

Agensi PBB berkata terdapat keperluan untuk rawatan segera trauma, rawatan pemulihan selepas trauma, ubat-ubatan penting, pencegahan dan kawalan untuk mencegah wabak penyakit dan akses kepada sokongan kesihatan mental."Matlamat WHO adalah untuk menyelamatkan nyawa sejurus selepas bencana itu, untuk meminimumkan kesan kesihatan , termasuk kesihatan mental dan memulihkan perkhidmatan kesihatan penting dengan pantas merentasi semua populasi yang terjejas oleh gempa bumi.Agensi itu menambah bahawa telah menghantar 37 tan metrik bekalan pembedahan kecemasan dan trauma dan ke Turkiye pada Khamis, manakala 35 tan metrik telah tiba di Syria pada Jumaat."Bekalan menyelamatkan nyawa ini akan digunakan untuk merawat dan menjaga 100,000 orang serta untuk 120,000 pembedahan segera di kedua-dua negara," katanya.Penerbangan ketiga yang membawa muatan serupa dijadualkan tiba di Syria pada Isnin.Ketua Pengarah WHO, Tedros Adhanom Ghebreyesus, yang tiba di Aleppo semalam, menulis tweet bahawa dia "sedih melihat keadaan yang dihadapi oleh mangsa yang terselamat, cuaca sejuk dan akses yang sangat terhad kepada tempat tinggal, makanan, air, haba dan rawatan perubatan". -AFP


Sempadan Turkiye-Armenia dibuka selepas 30 tahun

ISTANBUL, 11 Februari- Sempadan Turkiye-Armenia dibuka semula pada Sabtu, buat kali pertama dalam tempoh 35 tahun untuk membolehkan bantuan kemanusiaan dihantar kepada mereka yang terjejas akibat gempa bumi.  Menurut Agensi Anadolu, lima trak yang membawa bantuan dari Armenia menyeberangi sempadan Alican dan melintasi wilayah Igdir di timur Turkiye.Timbalan Menteri Luar Armenia Vahan Kostanyan berkongsi video yang menunjukkan trak bantuan melintasi jambatan untuk ke Turkiye.“Bantuan kemanusiaan daripada #Armenia melintasi jambatan Margara di sempadan #Armenia-#Turki menuju ke wilayah yang dilanda gempa bumi,” kata Kostanyan di Twitter.Serdar Kilic, Turkiye’s special envoy to discuss steps for normalisation of ties with Armenia, thanked on Twitter to Armenia for the aid.Utusan Khas Turkiye Serdar Kilic mengucapkan terima kasih kepada Armenia atas bantuan itu.“Terima kasih @VahanKostanyan terima kasih @RubenRubinyan atas usaha murni anda untuk menjayakan usaha ini.“Saya akan sentiasa kenang bantuan ikhlas yang dihantar oleh rakyat Armenia untuk membantu meringankan penderitaan rakyat kita di wilayah yang dilanda gempa bumi di Turkiye,” kata Kilic di Twitter.

(Tangkap layar twitter Menteri Luar Armenia, Vahan Hunanyan)

Jurucakap Kementerian Luar Armenia Vahan Hunanyan berkata di Twitter: “Hari ini #Armenia telah menghantar bantuan kemanusiaan ke #Turki. Trak yang membawa bantuan kemanusiaan telah melintasi jambatan Margara di sempadan dan dalam perjalanan menuju ke kawasan yang dilanda gempa bumi.”Lintasan sempadan Alican pernah digunakan pada tahun 1988 apabila gempa bumi kuat melanda Armenia untuk menghantar bantuan oleh Bulan Sabit Merah Turki ke kawasan yang terjejas.Tahun lalu, pegawai Turki dan Armenia bersetuju membuka sempadan darat untuk membolehkan rakyat negara ketiga melawat kedua-dua negara secepat mungkin, menurut Kementerian Luar Turki.Turkiye dan Armenia juga telah menyambung semula penerbangan komersial pada Februari 2022 selepas terhenti selama dua tahun.Hubungan kedua-dua negara dingin disebabkan pelbagai isu termasuk pendudukan Armenia di Nagorno-Karabakh dan peristiwa 1915 semasa era Empayar Uthmaniyyah sehingga sempadan antara dua negara itu ditutup sejak 1993.- Bernama


Rakyat Perancis turun ke jalanan bantah rancangan baharu persaraan

PARIS, 11 Februari– Ratusan ribu individu dijangka mengambil bahagian dalam tunjuk perasaan di seluruh Perancis apabila penunjuk perasaan memberikan tekanan kepada kerajaan berhubung rancangan negara itu untuk membuat pekerja bekerja lebih lama sebelum bersara.Selepas tiga hari mogok kesatuan sekerja berharap lebih sejuta orang berarak menentang untuk pengurangan umur pencen kepada 62 daripada 64 tahun."Saya menjangkakan ramai orang. Kita perlu sangat ramai," Laurent Berger, ketua kesatuan CFDT berkata pada Jumaat kira-kira 250 demonstrasi telah dirancang di seluruh negara."Ada satu bentuk penghinaan (daripada kerajaan). Tiada jawapan kepada gerakan (sosial) dan perlu ada."Presidennya Emmanuel Macron berkata pembaharuan itu "penting" dalam sistem pencen.Bantahan itu adalah yang pertama pada hujung minggu, apabila pekerja tidak perlu mogok atau mengambil cuti untuk berarak. Pembangkang telah mencadangkan beribu-ribu pindaan untuk merumitkan perbahasan dan akhirnya cuba memaksa kerajaan meluluskan rang undang-undang itu tanpa undi parlimen dan melalui dekri, langkah itu berpotensi menjejaskan mandat Macron. Dia dipilih semula pada April 2022 untuk tempoh lima tahun.Menurut anggaran Kementerian Buruh pengurangan umur persaraan sebanyak dua tahun dan melanjutkan tempoh pembayaran masuk akan menghasilkan tambahan sebanyak 17.7 bilion euro dalam caruman pencen tahunan.- REUTERS


11 paus sirip pendek terdampar di Sri Lanka, diselamatkan

SRI LANKA, 11 Februari- Sebelas paus sirip pendek telah diselamatkan selepas terdampar berhampiran di pantai barat Sri Lanka pada awal pagi Sabtu, kata pegawai hidupan liar kepada AFP.Pasukan tentera laut bersama-sama nelayan tempatan membantu usaha menyelamat berhampiran perkampungan Kudawa."Terdapat 14 daripada kumpulan dan tiga mati ketika diselamatkan," kata pegawai hidupan liar Eranda Gamage."Mereka terpaksa dibawa ke laut yang lebih dalam supaya mereka tidak kembali ke pantai. Tentera laut membawa kumpulan paus itu ke kawasan sesuai sebelum melepaskan mereka."Paus sirip pendek boleh membesar sehingga enam meter panjang dengan berat satu tan.Punca berkenaan kejadian itu masih belum diketahui, walaupun kajian mengenai perkara itu telah dilakukan oleh saintis sejak beberapa dekad.Pada November 2020, penyelamat Sri Lanka berjaya menyelamatkan 120 paus sirip pendek.Tiga ekor paus sirip pendek dan seekor ikan lumba-lumba mati akibat kecederaan terdampar di pantai Panadura, selatan ibu negara Colombo.- AFP

(Paus sirip pendek dibawa ke kawasan laut dalam/AFP)


Pereka Prabal Gurung perkenal koleksi peribadi musim luruh, sejuk

NEW YORK, 11 Februari - Kepulangan Prabal Gurung ke tanah airnya, Nepal, membantunya mencipta koleksi peribadi untuk musim luruh /musim sejuk.Pereka yang berpangkalan di New York itu memperkenalkan barisan baharunya dalam Minggu Fesyen New York (NYFW) pada Jumaat dan berkata kepulangan beliau itu membawanya kepada asal usulnya.“Di situlah hubungan rohani dan perhubungan semula saya. Kami bercakap tentang ketidakkekalan semasa membesar. Kami bercakap tentang metamorfosis, semua penjelmaan semula," katanya kepada Reuters.Koleksi itu menampilkan fesyen bahu besar, 'crop top' dan banyak hiasan.

Antara selebriti yang hadir pada Minggu Fesyen New York termasuk Kimora Lee Simmons dan anak perempuannya, Becky G dan rakan-rakan pereka lain.NYFW akan berakhir pada 15 Februari depan selepas lebih 70 pereka mempersembahkan koleksi mereka. - REUTERS


Wanita masih hidup dibawa keluar selepas 122 jam terperangkap

TURKIYE, 11 Februari - Pasukan penyelamat Turkiye mengeluarkan wanita yang terselamat daripada runtuhan bangunan selepas terperangkap 122 jam akibat gempa paling dahsyat di rantau itu dalam tempoh dua dekad, kata pihak berkuasa pada Sabtu.Video daripada Reuters menunjukkan Masallah Cicek berusia 55 tahun dibawa dengan pengusung selepas dia dikeluarkan daripada serpihan bangunan di Diyarbakir, bandar terbesar di tenggara Turkiye.Orang ramai menjerit "Tuhan Maha Besar" manakala yang lain kedengaran menangis teresak-esak ketika wanita itu dibawa ke ambulans.

Kira-kira 80,000 orang sedang dirawat di hospital, manakala 1.05 juta kehilangan tempat tinggal akibat gempa itu dan kini sedang bersesak di pusat perlindungan sementara, tambahnya.Angka kematian melebihi 24,150 di seluruh selatan Turkiye dan barat laut Syria pada Sabtu, berikutan gempa bumi 7.8 magnitud Isnin, dengan beberapa gegaran susulan kuat. - REUTERS


Skandal 'Qatargate': Dua ahli parlimen Eropah ditahan

ROM, 11 Februari- Dua Ahli Parlimen Eropah, Marc Tarabella dan Andrea Cozzolino telah ditahan berhubung siasatan kes rasuah "Qatargate", lapor Agensi Akhbar Jerman (dpa).Penahanan itu dibuat selepas pejabat pendakwa raya menyoal siasat Tarabella di Brussels pada Jumaat.Polis Itali menahan Cozzolino selepas beliau mendapatkan rawatan di hospital Naples, menurut beberapa laporan media Itali.Baru-baru ini, kekebalan kedua-dua Ahli Parlimen itu ditarik balik dan mereka telah disingkirkan daripada Kumpulan Sosialis. Mereka dituduh menerima rasuah namun, kedua-duanya menafikan tuduhan itu.Pendedahan skandal itu bermula pada Disember, apabila naib presiden Parlimen Eropah ketika itu Eva Kaili, bekas Ahli Parlimen Kesatuan Eropah Pier Antonio Panzeri dan dua suspek lain ditahan kerana disyaki terlibat dalam organisasi jenayah, pengubahan wang haram dan rasuah.Mereka dituduh mempengaruhi keputusan parlimen untuk memihak kepada tuan rumah Piala Dunia bola sepak Qatar dan Maghribi, sebagai pulangan bagi habuan yang diterima.- BERNAMA

(Marc Tarabella (KIRI) dan Andrea Cozzolino)


Gempa di Turkiye, pasukan penyelamat gerudi runtuhan gempa

TURKIYE, 11 Februari - Pasukan penyelamat menggergaji dan menggerudi runtuhan bangunan akibat gempa bumi di bandar selatan Turkiye Gaziantep, dalam usaha mencari dan menyelamat mangsa terselamat yang berkemungkinan masih terperangkap di bawah runtuhan.Pada Jumaat, beberapa mangsa telah dibawa keluar dari bawah runtuhan bangunan, Presiden Tayyip Erdogan menzahirkan kegembiraan dan berharap pihak berkuasa bertindak lebih pantas.Sebanyak 23,700 jumlah kematian direkodkan di seluruh selatan Turkiye dan barat laut Syria akibat gemba bumi besar itu.

Beratus-ratus ribu lagi tinggal sehelai sepinggang. - REUTERS